Baca dan fahami alasan penghakiman, bukan sentimen: Tengku Maimun

Tidak faham alasan penghakiman dalam kes perbicaraan menyebabkan ahli politik dan masyarakat membuat kesimpulan yang salah terhadap sesuatu keputusan diputuskan di mahkamah, kata Tun Tengku Maimun Tuan Mat.

Ketua Hakim Negara yang menjadi tumpuan baru-baru ini selepas mengekalkan sabitan hukuman ke atas Datuk Seri Najib Razak dalam kes rasuah dana SRC International Sdn Bhd menyifatkan tindakan segelintir pihak menyerang badan kehakiman susulan keputusan di Mahkamah Persekutuan sebelum ini adalah semata-mata berdasarkan sentimen.

“Pandangan peribadi saya, komen dibuat oleh orang yang tidak faham, yang menunjukkan kurang kefahaman mereka adalah kerana mereka tidak membaca alasan penghakiman.

“Apabila tidak baca, tidak faham. Bila tidak faham, akan membuat komen yang tidak sesuai dan relevan dengan isunya.

“Keseluruhannya bolehlah dikatakan ia berdasarkan sentimen semata-mata tanpa berdasarkan kefahaman tentang undang-undang dan alasan penghakiman itu sendiri. Keputusan mahkamah itu sendiri tidak difahami dengan sebenarnya,” katanya dipetik laporan BH.

Tengku Maimun terdahulu menghadiri Persidangan Litigasi Kebangsaan 2022 Kali Ke-2 anjuran Majlis Peguam Kuala Lumpur hari ini.

Untuk rekod, selepas Najib dihukum penjara 12 tahun, UMNO mengadakan satu perhimpunan raksasa dengan menjadikan badan kehakiman negara sebagai sasaran mereka.

Keputusan di Mahkamah Persekutuan dipertikaikan UMNO, malah sudah ada laporan polis dibuat terhadap Presidennya, Datuk Seri Ahmad Zahid Hamidi kerana kenyataannya boleh dianggap menghina mahkamah.

Ditanya saranan kepada ahli politik dan masyarakat, Tengku Maimun meminta mereka membaca dan memahami sesuatu isu, selain bertanya pada pakar sebelum membuat kesimpulan.

Tegasnya, tindakan membuat kesimpulan dan kenyataan tanpa pemahaman adalah tidak adil dan hanya akan mencetuskan situasi yang huru-hara.

“Jika tidak faham, tanya. Jika sudah baca (alasan penghakiman) dan tidak faham, tanya pada individu yang tepat. Jangan begitu mudah membuat kesimpulan tanpa kefahaman penuh. Ini perkara asas.

“Adalah tidak adil untuk membuat kenyataan terhadap isu yang kamu tidak faham. Ia akan menyebabkan huru-hara pada semua perkara.

“Jika kamu tidak faham, tiada asas pengetahuan, tidak memahami sepenuhnya, tapi kamu buat kenyataan. Ini tidak betul,” katanya lagi.

Ketika membacakan alasan penghakiman setebal 15 muka surat pada 23 Ogos lalu, Tengku Maimun antara lain memaklumkan mahkamah tidak mendapati sebarang kesalahan dalam penghakiman yang dibuat Hakim Mahkamah Tinggi ketika itu, Datuk Mohd Nazlan Mohd Ghazali.

Mohd Nazlan yang kini Hakim Mahkamah Rayuan, menjatuhkan hukuman penjara 10 tahun ke atas Ahli Parlimen Pekan itu bagi setiap tiga pertuduhan penyelewengan masing-masing RM27 juta, RM5 juta dan RM10 juta daripada dana SRC.

Tengku Maimun ketika itu berkata, pembelaan perayu tidak konsisten dan panel lima Hakim Mahkamah Persekutuan mendapati Mohd Nazlan sudah melakukan analisis yang mendalam terhadap bukti dikemukakan pihak pendakwaan.

Mahkamah juga mendapati pihak pembelaan tidak pernah benar-benar mempertikaikan mengenai kemasukan dana SRC International berjumlah RM42 juta seperti dipertuduhkan ke atas Najib, dalam akaun bank peribadinya ketika kes itu dibicarakan.

Sebaliknya, bekas perdana menteri itu hanya mencabar elemen mens rea (niat jahat) bagi semua tujuh kesalahan dikenakan ke atasnya dengan menafikan mengetahui dana itu daripada SRC.

Sebelum ini, Majlis Peguam mengutuk tindakan berniat jahat, tidak wajar serta berbentuk ancaman yang dilemparkan terhadap badan kehakiman dan Tengku Maimun serta menyifatkan serangan itu berbaur sentimen antikehakiman dan tidak adil kepada badan kehakiman negara.

Ketua Polis Negara, Tan Sri Acryl Sani Abdullah Sani pula sebelum ini mengarahkan Jabatan Siasatan Jenayah (JSJ) menyiasat sebarang elemen ancaman dan ugutan terhadap Tengku Maimun.


Waspada Covid ketika ziarah ahli keluarga sambut Aidiladha: Khairy

Menteri Kesihatan Khairy Jamaluddin menasihatkan orang ramai agar terus berwaspada ketika menziarahi ahli keluarga mereka menjelang sambutan Hari Raya Korban hujung minggu ini bagi membendung peningkatan kes harian Covid-19.

Khairy menerusi ciapan di Twitter rasmi beliau hari ini berkata orang ramai perlu memakai pelitup muka apabila berada di kawasan tertutup dan sesak selain mengamalkan TRIIS (Test, Report, Isolate, Inform, Seek – Uji, Lapor, Asing, Maklum, Dapatkan Rawatan).

“Lakukan ujian kendiri sebelum balik kampung,” katanya.

Beliau berkata sambutan Aidilfitri lepas menyaksikan bilangan kes harian Covid-19 meningkat kepada 3,410 kes pada 12 Mei yang antara lain berpunca daripada peningkatan kadar pergerakan dalam masyarakat dan aktiviti berkumpulan.

Umat Islam di Malaysia akan menyambut Aidiladha pada 10 Julai ini (Ahad).

Terdahulu, Kementerian Kesihatan (KKM) melaporkan jangkitan baharu Covid-19 di seluruh negara semalam (Rabu, 6 Julai 2022) melonjak melepasi 3,000 kes, dengan lima lagi kematian direkodkan di empat negeri.

KKM memaklumkan dalam tempoh 24 jam semalam sebanyak 3,561 jangkitan baharu direkodkan, meningkat mendadak berbanding 2,932 kes pada Selasa.

Data laman sesawang Github KKM juga menunjukkan, daripada jumlah jangkitan baharu itu, 2,585 kes melibatkan individu yang telah menerima suntikan dos penggalak vaksin Covid-19.

Ia diikuti dengan 654 kes melibatkan penerima dua dos; 296 kes (individu yang tidak divaksinasi); dan 26 kes (individu belum lengkap divaksinasi).


Youtuber seksi Thai didakwa larikan RM246.7 juta wang pelabur forex

Seorang Youtuber wanita popular Thailand yang mendakwa sebagai peniaga tukaran asing (forex) berjaya dilaporkan melarikan diri ke luar negara selepas dikatakan menipu ribuan pelabur dengan kerugian kira-kira dua bilion baht (RM246.7 juta).

Natthamon Khongchak, lebih dikenali sebagai ‘Nutty the YouTuber’, dilaporkan menipu lebih 6,000 mangsa, menurut Phaisal Ruangrit, seorang peguam yang berkempen untuk membantu mangsa penipuan.

Phaisal berkata seorang mangsa telah mendepositkan kira-kira 18 juta baht (RM2.2 juta) dengannya.

Pada 24 Ogos, peguam itu mengetuai kira-kira 30 mangsa untuk memfailkan aduan terhadap Natthamon di Bahagian Penindasan Jenayah Ekonomi polis Thailand.

Menurutnya YouTuber itu telah menggunakan popularitinya untuk memikat mangsa dengan janji pulangan yang tinggi dalam masa yang singkat.

Akaun YouTube Natthamon, yang bertajuk Nutty’s Diary, mempunyai lebih 800,000 pengikut tetapi klip terakhir telah disiarkan kira-kira lima bulan lalu.

Natthamon mendakwa dia adalah seorang peniaga forex dan jurulatih kewangan yang berjaya.

Dia menjemput orang ramai untuk mendepositkan wang dalam akaunnya, menjanjikan pulangan 25 peratus untuk kontrak tiga bulan, 30 peratus (enam bulan) dan 35 peratus (12 bulan). Dia berjanji untuk membayar pulangan setiap bulan.

Bagaimanapun, pada April, pelanggannya mula mengadu bahawa mereka tidak menerima bayaran seperti yang dijanjikan.

Dalam catatan Instagram 25 Mei, Natthamon berkata dia telah melakukan kesilapan dalam berdagang dan kehilangan semua wang tetapi berjanji untuk membayar balik kepada pelaburnya.

Pada 24 Jun, dia mengumumkan dia telah disaman dalam dua kes dan tidak akan dapat membayar balik pelabur lain jika dia dipenjarakan.

Semalam, laman Facebook popular Drama-addict menyiarkan bahawa Natthamon telah melarikan diri ke luar negara.

Ia menambah bahawa seorang daripada mangsa yang didakwa, hanya dikenali sebagai Nok, telah menawarkan ganjaran sebanyak satu juta baht (RM123,395) kepada sesiapa yang boleh memberikan maklumat yang membawa kepada penahanannya. – The Nation/ANN


Lima kluster baharu pendidikan dikesan di 5 negeri semalam

Kluster baharu Covid-19 berkaitan pendidikan terus meningkat apabila lima lagi dilaporkan dikesan di lima negeri dalam tempoh 24 jam semalam, lapor Kementerian Kesihatan (KKM), hari ini.

Daripada jumlah kluster pendidikan itu, 67 individu disahkan positif Covid-19, menurut statistik laman sesawang Covidnow yang dikemas kini tengah malam tadi.

Kluster pendidikan itu melibatkan:

Sementara itu, tiga kluster tempat kerja turut dikesan di Melaka, Pulau Pinang dan Kuala Lumpur, semalam melibatkan 135 kes positif, dengan tertinggi direkodkan Kluster Terendak 2 di Alor Gajah, Melaka Tengah dan Jasin, sebanyak 106 kes.

Dua lagi kluster baharu Covid-19 membabitkan komuniti di Tangkak, Johor dan Beaufort serta Penampang, Sabah. Kedua-dua kluster itu melibatkan 37 kes positif Covid-19.

Keseluruhannya sebanyak 6,488 kluster Covid-19 dikesan sejak wabak itu melanda negara awal 2020 lalu, dengan 6,135 daripadanya telah ditamatkan dan 353 kluster lagi masih aktif.


Kes rogol ADUN Tronoh: Saksi sahkan ada kesan koyakan

Seorang saksi pakar sakit puan mengesahkan terdapat dua kesan koyakan pada kemaluan mangsa rogol semasa perbicaraan kes melibatkan Ahli Dewan Undangan Negeri (ADUN) Tronoh Paul Yong Choo Kiong hari ini.

Pakar Sakit Puan dan Ibu Hamil Jabatan Obstektrik dan Ginekologi Hospital Raja Permaisuri Bainun Dr Nilawati Isha memberitahu perkara tersebut semasa pemeriksaan utama oleh Timbalan Pendakwa Raya Liyana Zawani Mohd Radzi di Mahkamah Tinggi Ipoh.

“Daripada pemeriksaan, saya mendapati berlaku koyakan baharu pada selaput dara, juga terdapat kesan geseran iaitu kesan kemerahan, juga di bahagian paling bawah pada kemaluan,” katanya dipetik Bernama.

Beliau berkata koyakan pada selaput dara boleh disebabkan oleh kemasukan objek tumpul atau organ seperti kemaluan lelaki dan jari manakala koyakan baharu bermaksud ia berlaku dalam tempoh kurang daripada 72 jam ketika mangsa diperiksa.

Katanya pemeriksaan itu dilakukan pada 12.30 tengah malam 9 Julai 2019 manakala kejadian rogol didakwa berlaku pada 7 Julai 2019 antara 8.15 malam dan 9.15 malam.

Dr Nilawati turut memaklumkan kesan koyakan dan geseran pada kemaluan mangsa boleh dihasilkan dengan cara konsensual atau paksaan namun tiada masa spesifik ia boleh berlaku.

Beliau juga bersetuju berdasarkan sejarah warga Indonesia berusia 24 tahun itu, mangsa pernah melakukan seks dengan teman lelakinya pada 2018 semasa disoal balas oleh peguam Salim Bashir yang mewakili Yong.

Peguam itu kemudian mencadangkan bahawa koyakan juga boleh berlaku akibat masturbasi dan saksi tersebut bersetuju.

Yong, 51, yang didakwa merogol mangsa di kediamannya di Meru Desa Park, pertama kali dihadapkan ke Mahkamah Sesyen di sini pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.

Kes itu kemudian dipindahkan ke Mahkamah Tinggi selepas Mahkamah Persekutuan membenarkan permohonan pembelaan.


Indonesia beri amaran gelombang ketiga, kes di 104 daerah naik semula

Indonesia mengeluarkan amaran terbaharu kepada rakyatnya berkaitan gelombang ketiga Covid-19, susulan peningkatan kes positif di 105 daerah dan bandar sejak dua minggu lalu, walaupun masih di bawah tahap ditetapkan Pertubuhan Kesihatan Sedunia (WHO).

Penyelaras Pemberlakukan Pembatasan Kegiatan Masyarakat (PPKM) Jawa dan Bali, Luhut Binsar Pandjaitan berkata pemerintah semakin bimbang dengan tahap jangkitan di daerah dan bandar berkenaan yang meningkat semula.

Walaupun kes melonjak, Pandjaitan yang juga Menteri Penyelaras Hal Ehwal Maritim dan Pelaburan yakin situasi penularan itu masih terkawal.

“Presiden Jokowi (Joko Widodo) berterusan mengingatkan rakyat supaya mengambil langkah berjaga-jaga terhadap gelombang berikutnya. Ianya berkaitan dengan peningkatan kes di 105 wilayah dan bandar di seluruh Indonesia,” katanya.

Menurutnya tahap kewaspadaan dalam kalangan masyarakat telah meningkat, selain kerajaan sendiri akan mengambil langkah untuk mencegah penularan Covid-19 walaupun kadang kala ia dianggap terlalu ketat.

“Kita menyaksikan naik dan turunnya kes. Oleh itu, kita harus berjaga-jaga,” katanya.

Sementara itu, Menteri Kesihatan Budi Gunadi Sadikin mengesahkan jumlah jangkitan di negara itu meningkat semula dalam tempoh dua minggu lalu.

Sejak Julai lalu, jumlah jangkitan Covid-19 di Indonesia turun mendadak membolehkan pemerintah republik itu melonggarkan beberapa peraturan, termasuk pembukaan semula pusat beli-belah.

“Kita cuba menjangkakan jumlah jangkitan. Tetapi, kita tidak boleh terlalu gembira dengan penurunan kes sehingga tidak lagi mengambil langkah berjaga-jaga,” katanya sambil menambah pemerintah akan menangani peningkatan kes di 105 wilayah dan bandar itu dengan segera,

Semalam, Indonesia merekodkan 460 jangkitan baharu dan 30 kematian, menjadikan jumlah keseluruhan kes positif mencecah lebih 4.2 juta dan lebih 143,000 kematian. – Agensi


Kemelut politik Melaka, PN masih sokong Ketua Menteri: Rafiq

Spekulasi kemelut politik Melaka semakin hebat diperkatakan selepas terdapat ura-ura gerakan untuk menyingkirkan Ketua Menteri Melaka, Datuk Seri Sulaiman Md Ali.

Bagaimanapun, Pengerusi Perikatan Nasional (PN) Melaka, Datuk Mohd Rafiq Naizamohidee menegaskan tidak terlibat dalam gerakan yang didakwa dirancang boleh beberapa Ahli Dewan Undangan Negeri (ADUN) untuk menjatuhkan Sulaiman.

“Saya berharap, segala kemelut politik yang dicetuskan dapat dihentikan dengan segera demi kesejahteraan dan kemakmuran rakyat Melaka,” katanya dalam kenyataan media hari ini.

Beliau yang juga ADUN Paya Rumput berkata, sepatutnya fokus pada ketika ini adalah tertumpu kepada usaha pemulihan kesihatan dan ekonomi susulan pandemik Covid-19.

“Saya berpendapat, segala fokus ketika ini harus tertumpu kepada usaha pemulihan negara dan negeri Melaka terutamanya kesihatan serta ekonomi rakyat,” katanya.

Terdahulu, media melaporkan spekulasi yang mendakwa kerajaan negeri Melaka bergolak apabila empat ADUN kerajaan dikatakan bakal melompat ke Pakatan Harapan (PH).

Kerajaan negeri mempunyai 17 kerusi Dewan Undangan Negeri (DUN), pembangkang pula 11.


Pertemuan PMX dengan Khairy untuk dengar pandangan saja, kata Rafizi

Rafizi Ramli menjelaskan pertemuan Perdana Menteri, Datuk Seri Anwar Ibrahim dengan Khairy Jamaluddin Abu Bakar baru-baru ini hanya untuk mendengar pandangan daripada semua pihak berhubung hala tuju negara.

Menteri Ekonomi tersebut tidak berada dalam pertemuan Anwar dengan Khairy pada minggu lalu, ia walaupun pertemuan itu bertujuan untuk mendapatkan pandangan dan berbincang berhubung isu ekonomi negara.

“Dari satu sudut, kalau kita jadi kerajaan sama ada Perdana Menteri atau saya sebagai Menteri Ekonomi, kalau saya hanya jumpa orang PKR sahaja, nanti media dan netizen kata tak nak ambil idea daripada orang-orang lain.

“Jadi Perdana Menteri pun panggil la semua datang jumpa dia untuk bagi pandangan. Dia panggil timbul isu pula. ‘Ooo, ini jumpa KJ. KJ jumpa (Tan Sri) Muhyiddin.

“Jadi timbul cerita Muhyiddin pula… dan timbul pula soalan anda akan duduk (dengan Khairy)? Saya fikir mari fokus pada isu struktur teras,” katanya dalam sidang media selepas merasmikan Inisiatif Kemudahan Rakyat (IKR) pada Selasa.

Terdahulu, Rafizi ditanya adakah beliau akan melibatkan Khairy dalam sesi libat urus selepas bekas Menteri Kesihatan itu mengadakan pertemuan dengan Anwar.

Sementara itu laporan The Star yang memetik sumber melaporkan Khairy akan kekal tanpa menyertai mana-mana parti buat masa ini tetapi didakwa akan membantu kempen Perikatan Nasional (PN) pada Pilihan Raya Negeri (PRN) akan datang.

Menyifatkan Khairy sebagai kawannya, Rafizi berkata beliau mungkin akan meluangkan masa bersama bekas Ahli Parlimen Rembau itu untuk minum kopi.

“Saya rasa anda semua media dan netizen menghabiskan banyak masa untuk mencipta cerita.

“Saya rasa anda akan membuat lebih banyak kemajuan dalam menguruskan hari-hari daripada menghabiskan banyak “clickbait” dan ruang digital untuk cerita, lepas ini KJ jumpa siapa?,” ujar Rafizi lagi.

Jumaat lalu, Khairy dengan statusnya yang masih tidak mempunyai parti politik, hadir dalam perbincangan mengenai hala tuju ekonomi negara yang dipengerusikan Anwar.

Semalam, Khairy menyiarkan gambarnya bersama Muhyiddin di ruangan laman sosial, InstaStory, namun tidak disertakan sebarang keterangan.


Jurgen Klopp sambung kontrak dengan Liverpool sehingga 2026

Pengurus Jerman Jurgen Klopp menandatangani kontrak baharu yang akan mengekalkannya bersama pasukan Liverpool hingga 2026, umum kelab Inggeris itu pada Khamis.

“Kami akan kekal untuk tempoh dua tahun lagi, menjadikannya empat tahun mulai sekarang. Wow. Itu suatu tempoh yang lama bagi arena bola sepak.

“Terdapat banyak perkataan yang boleh saya gunakan untuk menggambarkan perasaan saya tentang berita ini… gembira, rendah diri, diberkati, istimewa dan teruja,” kata Klopp selepas menandatangani kontrak, lapor Bernama.

Penolong jurulatih Pepijn Lijnders dan Peter Krawietz turut menyertai Klopp menandatangani perjanjian baharu dengan kelab itu.

Klopp, mengendalikan pasukan itu sejak 2015, mengetuai The Reds merangkul kejuaraan liga pertama mereka dalam tempoh tiga dekad pada 2020.

Liverpool turut merangkul gelaran Liga Juara-Juara UEFA, Piala Super UEFA dan Piala Dunia Kelab FIFA.

Dengan 79 mata, Liverpool di tempat kedua ketinggalan satu mata di belakang Manchester City dalam kedudukan Liga Perdana.

Kelab Inggeris itu mencatat kemenangan 2-0 ke atas Villareal pada perlawanan pertama separuh akhir Liga Juara-Juara UEFA di stadium Anfield pada Rabu.


Kadar kejatuhan ringgit menghampiri paras Krisis Kewangan Asia

Bank Negara Malaysia (BNM) tidak menolak kebimbangan kejatuhan nilai ringgit yang berterusan akan memberi implikasi teruk kepada negara pada tahun ini.

Kejatuhan nilai ringgit berbanding dolar AS menghampiri paras ketika Krisis Kewangan Asia sehinggakan terdapat desakan agar ringgit ditambat bagi mengelaknya terus susut, menurut Laporan Tinjauan Kestabilan Kewangan Separuh Kedua 2022 yang dikeluarkan hari ini.

Bank pusat itu berkata tempoh penurunan nilai berterusan berbanding dolar Amerika Syarikat (AS) pada 2022 susulan tindakan Rizab Persekutuan AS menaikkan dasar kadar faedah secara agresif sebanyak 425 mata asas bagi menangani inflasi, menurut laporan Bernama.

Dalam Laporan Tinjauan Kestabilan Kewangan Separuh Kedua 2022 yang dikeluarkan hari ini, bank pusat itu berkata penurunan nilai tersebut turut dialami mata wang utama lain berbanding dolar AS.

Paras tertinggi kadar intra harian ringgit pada 4 Nov, 2022 adalah pada 4.7495 berbanding paras tertinggi kadar intra harian 7 Jan, 1998 pada 4.8850.

“Walaupun pergerakan kecil dalam kadar pertukaran ringgit adalah perkara biasa, turun naik yang besar dalam paras ringgit (sebaliknya) boleh memberi kesan berkekalan pada perniagaan, isi rumah dan ekonomi.

“Penurunan nilai ringgit turut merugikan individu yang menggunakan barangan dan perkhidmatan import dan jika ini berterusan, ia boleh menyebabkan kenaikan kos sara hidup secara keseluruhan.

“Pada masa sama, nilai ringgit yang lemah boleh meningkatkan pendapatan pengeksport,” kata laporan itu.

Bagaimanapun, BNM berkata walaupun ringgit mengalami penurunan nilai secara mendadak berbanding dengan dolar AS, kadar pertukaran efektif nominal (NEER) Malaysia secara relatifnya adalah stabil.

Ini berikutan mata wang rakan dagangan utama turut sama terjejas seperti ringgit dan daya saing relatif Malaysia kekal tidak berubah pada negatif 5.4 peratus bagi 2022.

“Meskipun terdapat kejutan luaran yang besar dalam bentuk pelarasan kadar faedah yang pantas serta ketara di AS yang menyebabkan kepesatan penambahan nilai dolar AS berbanding kebanyakan mata wang, daya saing Malaysia secara relatifnya tidak terjejas.

“Ekonomi dalam negara kekal di landasan pemulihan dengan mencatat kadar pertumbuhan sebanyak 8.7 peratus bagi tahun itu,” katanya.

BNM juga mengingatkan bahawa rejim kadar pertukaran Malaysia yang fleksibel dan turun naik ringgit juga adalah sesuatu yang dijangka berlaku dari semasa ke semasa.

Malah, berikutan cabaran dalam ekonomi global yang terus berubah, perkembangan dolar AS berkemungkinan akan terus menjadi faktor utama dari segi kesan terhadap kadar pertukaran ringgit.

“Sistem kewangan negara telah bertahan dengan baik sepanjang tempoh ini dan terus memudahkan pengantaraan untuk menyokong ekonomi yang lebih luas,” katanya.

Bank pusat itu berkata susulan pelbagai peristiwa pada 2022, ia akan terus memantau perkembangan secara proaktif dan memastikan ekonomi negara terus didukung oleh rejim kadar pertukaran yang menyokong mandat ditetapkan.

“Ini bagi mencapai kestabilan monetari dan kewangan yang kondusif untuk pertumbuhan ekonomi Malaysia yang mampan,” katanya.


50 kawasan di KL alami gangguan bekalan air hingga malam esok

Gangguan bekalan air tidak berjadual dijangka akan berlaku sehingga malam esok di 50 kawasan sekitar Kuala Lumpur berikutan berlaku insiden kebocoran paip pengepaman di Rumah Pam Segambut, hari ini.

Ketua Komunikasi Korporat Pengurusan Air Selangor Sdn Bhd, Elina Baseri, berkata kerja-kerja pembaikan sudah siap dilaksanakan pada jam 5.40 petang tadi.

“Bekalan air telah mula disalurkan secara berperingkat-peringkat dan dijangka pulih sepenuhnya pada jam 9 malam, 11 Oktober.

“Insiden ini telah menyebabkan gangguan bekalan air tidak berjadual di 50 kawasan di Wilayah Kuala Lumpur,” katanya dalam kenyataan malam ini.

Beliau berkata, Air Selangor juga sudah menggerakkan lori-lori tangki ke kawasan yang terjejas dengan keutamaan diberikan kepada premis kritikal seperti hospital, pusat dialisis dan upacara pengkebumian.

“Para pengguna diharap dapat mematuhi penjarakan fizikal dan sentiasa memakai pelitup muka semasa mengambil bekalan air daripada lori-lori tangki ini.

“Pengguna boleh merujuk semua saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Air Selangor di talian 15300,” katanya.

Sebarang pertanyaan dan aduan juga boleh diajukan di Help Centre di laman web www.airselangor.com dan aplikasi Air Selangor.


Isu pilihan logo, Anwar akui tidak tahu buat keputusan lagi

Presiden PKR Datuk Seri Anwar Ibrahim menjelaskan tiada sebarang pendirian dan keputusan rasmi berhubung isu penggunaan logo yang bakal digunakan dalam pilihan raya umum depan nanti.

Calon Perdana Menteri blok pembangkang, Pakatan Harapan (PH) itu mengakui tidak tahu untuk membuat keputusan berhubung pemilihan logo sama ada mahu menggunakan logo PKR atau logo rasmi PH yang berwarna putih merah.

“Saya tak boleh buat keputusan sendiri, jadi perlu dengar nasihat PKR peringkat negeri dan cabang,” katanya dipetik dalam laporan Malaysiakini.

Kenyataan itu berbeza dengan pendirian beberapa pemimpin DAP dan Amanah yang mendakwa Majlis Presiden PH pada 23 Ogos memutuskan logo gabungan itu akan digunakan oleh semua calonnya dalam PRU ke-15.

Namun, beberapa pemimpin PKR yang fanatik kepada Anwar berharap logo parti mereka digunakan dalam PRU nanti.

Bagaimanapun, Pemuda DAP tidak akan menerima cadangan untuk menggunakan logo PKR pada PRU akan datang, walaupun Angkatan Muda Keadilan (AMK) sebelum ini menggesa semua parti dalam PH menggunakan logo parti mereka.

Ketua Pemuda DAP, Howard Lee Chuan How berkata cadangan daripada Ketua AMK Akmal Nasir tersebut adalah tidak wajar dan menegaskan hanya logo rasmi Pakatan Harapan (PH) sahaja akan digunakan dalam PRU nanti.

Semasa PRU Ke-14 lalu, logo PKR digunakan oleh semua parti dalam PH yang bertanding kerana gabungan PH belum didaftarkan. Ia senario yang berbeza dengan sekarang kerana waktu itu pendaftaran gabungan tersebut disekat oleh kerajaan pemerintah BN.

Jadi, apabila sudah berjaya didaftarkan sepatutnya logo rasmi PH yang perlu digunakan oleh parti-parti yang akan bertanding nanti.

Anwar berkata isu berhubung pemilihan logo perlu dirunding terlebih dahulu, persoalannya mengapa tidak membuat keputusan terus untuk menggunakan logo rasmi PH.

Ia secara tidak langsung menunjukkan hasrat Anwar yang mahu rakan parti dalam PH menggunakan logo PKR sama seperti PRU14 lalu.


Jajaran baharu UMNO bersama Anwar, DAP perlu dimuktamad di Parlimen

UMNO perlu memuktamadkan kerjasama jajaran baharu bersama Datuk Seri Anwar Ibrahim dan DAP semasa sidang Parlimen yang akan dibuka nanti, kata Ketua UMNO Bahagian Paya Besar, Datuk Ahmad Tajuddin Sulaiman.

Ahmad Tajuddin berkata hanya dengan keputusan dalam Dewan Rakyat akan mengabsahkan kerjasama tersebut dan bukan dengan menggunakan Akuan Berkanun (SD) yang boleh dipertikaikan.

“Keputusan dalam Dewan Rakyat dan Parlimen, muktamad, berwibawa, legitimate. Sebarang keputusan di luar dewan dalam bentuk Akuan Bersumpah (SD) dan sebagainya boleh dipertikaikan pada bila-bila masa menjadikan keputusan itu tidak muktamad,” katanya dipetik Utusan Malaysia.

Menurutnya, langkah tersebut selari dengan prinsip demokrasi berperlembagaan yang menjadi asas negara dan sebarang keputusan luar Dewan Rakyat dianggap tidak demokratik.

“Pengiktirafan dunia terhadap kerajaan adalah juga bergantung kepada amalan demokrasi yang bertunjangkan semua keputusan di dalam Dewan Rakyat.

“Sebarang keputusan di luar dewan juga dianggap tidak demokratik dan kesan langsungnya negara-negara dunia yang beramalkan dengan amalan demokrasi akan mengetepikan Malaysia,” katanya lagi.

Terdahulu, Presiden UMNO Datuk Seri Ahmad Zahid Hamidi dalam kenyataan menyatakan pendirian tegas parti mendesak kerajaan supaya menghormati titah Yang di-Pertuan Agong dan Majlis Raja-Raja dan memanggil sidang Parlimen dalam tempoh 14 hari.

Bagaimanapun, beliau berkata Zahid perlu tegas kekal dengan apa juga keputusan Perhimpunan Agung UMNO (PAU) dan keputusan Majlis Kerja Tertinggi (MKT) UMNO bukan dasar seperti mana keputusan yang dibuat oleh PAU.

“Institusi presiden bermaksud, presiden tegas dan kekal dengan ideologi parti. Presiden juga perlu tegas kekal dengan apa juga keputusan Perhimpunan Agung UMNO,” katanya.

Untuk rekod, semasa PAU 2020 lalu, Zahid berkata pendirian UMNO menolak Anwar, DAP dan kerjasama dengan Bersatu akan ditamatkan pada 1 Ogos nanti sebaik berakhir proklamasi Darurat.


Saintis temui bakteria gergasi

Saintis dilapor menemukan sejenis bakteria yang boleh dilihat dengan mata kasar dan terbesar di dunia di hutan bakau Guadeloupe, Perancis yang terletak di Amerika Utara.

Dengan panjang sehingga 2 sentimeter, “Thiomargarita magnifica” bukan sahaja sekitar 5,000 kali lebih besar daripada kebanyakan bakteria , tetapi ia juga mempunyai struktur yang lebih kompleks, menurut satu kajian yang diterbitkan dalam jurnal Science pada Khamis (23 Jun).

Penemuan itu “mengejutkan banyak pengetahuan” dalam mikrobiologi, kata Olivier Gros, profesor biologi di Universiti Antilles dan pengarang bersama kajian itu.

Di makmalnya di bandar Pointe-a-Pitre di kepulauan Caribbean, beliau kagum dengan tabung uji yang mengandungi helaian yang kelihatan seperti bulu mata putih.

“Pada mulanya saya fikir ia hanyalah suatu yang lain kerana sesuatu yang bersaiz dua sentimeter tidak boleh menjadi sejenis bakteria”, katanya.

Penyelidik pertama kali melihat filamen pelik dalam tompok sedimen bakau yang kaya dengan sulfur pada tahun 2009.

Teknik termasuk mikroskop elektronik mendedahkan ia adalah organisma bakteria, tetapi tidak ada jaminan ia adalah sel tersendiri.

Ahli biologi molekul Silvina Gonzalez-Rizzo, dari makmal yang sama, mendapati ia tergolong dalam keluarga Thiomargarita, genus bakteria yang diketahui menggunakan sulfida untuk berkembang.

Manakala, seorang penyelidik di Paris mencadangkan mereka memang berurusan dengan hanya sel tersendiri.

Tetapi percubaan pertama penerbitan dalam jurnal saintifik beberapa tahun kemudian telah dibatalkan.

“Kami diberitahu: ‘Ini menarik, tetapi kami kekurangan maklumat untuk mempercayai anda’,” kata Gros, sambil menambah bahawa mereka memerlukan imej yang lebih kukuh untuk memberikan bukti.

Kemudian seorang penyelidik muda, Jean-Marie Volland, berjaya mengkaji bakteria dengan kerjasama Makmal Kebangsaan Lawrence Berkeley, yang dikendalikan oleh Universiti California.

Dengan sokongan kewangan dan akses kepada beberapa alat terbaik dalam bidang ini, Volland dan rakan-rakannya mula membina gambaran bakteria yang sangat besar.

Ia jelas sangat besar mengikut piawaian bakteria – dipertingkatkan kepada perkadaran manusia, ia akan seperti bertemu seseorang “setinggi Gunung Everest”, kata Volland.

Imej mikroskop 3D akhirnya membolehkan untuk membuktikan bahawa keseluruhan filamen sememangnya sel tersendiri.

Tetapi ia juga membantu Volland membuat penemuan yang “tidak dijangka sama sekali”.

Biasanya, DNA bakteria terapung bebas di dalam sel. Tetapi dalam spesies gergasi, ia dipadatkan dalam struktur kecil yang dikelilingi oleh membran, jelasnya.

Pembahagian DNA ini “biasanya ciri sel manusia, haiwan dan tumbuhan, organisma kompleks… tetapi bukan bakteria,” kata Volland.

Penyelidikan masa depan perlu menentukan sama ada ciri-ciri ini unik Thiomargarita magnifica, atau jika ia boleh ditemui dalam spesies bakteria lain, kata Gros. – Agensi


PRN Selangor: Amanah minta UMNO beri satu kerusi DUN di Hulu Selangor

Satu kerusi dalam Dewan Undangan Negeri (DUN) Hulu Selangor dituntut parti Amanah bahagian itu untuk ditandingi mereka pada Pilihan Raya Negeri (PRN) nanti.

Ketua Pemuda Amanah Bahagian Hulu Selangor, Abdul Mun’im Roslin menolak langkah UMNO meminta dua kerusi, Hulu Bernam dan Batang Kali untuk mereka bertanding dalam PRN dan sepatutnya salah satu kerusi diberikan kepada Amanah.

Dalam satu kenyataan, dia berkata hujah bahawa kedua-dua kerusi berkenaan adalah kerusi tradisi adalah bersifat subjektif malah bukan jaminan bahawa kerusi tersebut boleh dimenangi.

“Kami juga ingin mengingatkan bahawa asas kepada pembahagian kerusi mestilah adil dan seimbang dari segi komposisi parti yang bertanding mewakili kerajaan perpaduan dalam satu-satu Parlimen.

“Sandaran kepada hujah bahawa kerusi yang disebut merupakan kerusi tradisi adalah bersifat subjektif malah bukan jaminan bahawa kerusi tersebut pasti dimenangi.

“Sebaliknya keupayaan untuk menampilkan kesepaduan dalam pembahagian kerusi seharusnya menjadi kompas utama dalam menentukan pembahagian kerusi,” katanya menurut laporan Malaysiakini.

Kerusi DUN Hulu Bernam kini disandang oleh Datuk Rosni Sohar dari UMNO, yang telah memegangnya selama penggal kedua sebagai wakil rakyat kawasan itu. Ia juga adalah kerusi tradisi bagi UMNO.

Batang Kali, pula adalah satu lagi kerusi bawah Parlimen Hulu Selangor, dan pernah menjadi kubu kuat UMNO sehingga dikalahkan buat kali pertama oleh Bersatu pada Pilihan Raya Umum (PRU) 2018 lalu.

Calon Amanah, Mohd Amran Sakir pernah bertanding di kerusi Hulu Bernam pada Pilihan Raya Umum 2018 lalu tetapi tewas kepada Rosni, manakala Bersatu bertanding di Batang Kali pada 2018, ketika itu sebagai sebahagian daripada gabungan Pakatan Harapan (PH) yang Amanah adalah antara parti komponennya.

Tambahnya lagi, Abdul Mun’im berkata walaupun bahagian Amanah Hulu Selangor menghormati pandangan semua pihak dalam kerajaan perpaduan, mereka tidak seharusnya diketepikan sewenang-wenangnya dalam proses pembahagian kerusi DUN di Parlimen Hulu Selangor.

“Justeru kami menuntut supaya sekurang-kurangnya satu kerusi diberikan kepada Amanah Hulu Selangor sama ada DUN Hulu Bernam atau Batang Kali dengan mengambil kira rekod perkhidmatan dan jentera kami yang telah bersiap sedia untuk bekerja menjelang PRN yang akan diadakan tidak lama lagi,” katanya lagi.


Kes harian di lima negeri meningkat, 490 pesakit Covid-19 masih di ICU

Hanya lima negeri dan Wilayah Persekutuan melaporkan peningkatan jangkitan Covid-19 dalam tempoh 24 jam sehingga 12 tengah hari tadi, menurut maklumat disalurkan Jabatan Kesihatan Negeri-Negeri lewat petang ini.

Sebelas negeri lagi mencatatkan penurunan kes seiring dengan jumlah jangkitan baharu dalam tempoh itu hari ini sebanyak 4,896 kes berbanding 5,551 kes semalam.

Negeri yang merekodkan peningkatan kes hari ini ialah Johor, Pulau Pinang, Negeri Sembilan, Putrajaya dan Labuan.

Johor merekodkan 487 jangkitan baharu berbanding 421 kes semalam, menjadikan kumulatif positif di negeri itu sebanyak 233,444, sementara sehingga semalam seramai 223,777 pesakit telah sembuh, dan 3,778 pesakit meninggal dunia.

Sehingga semalam negeri itu merekodkan 5,952 kes aktif dengan 4,908 pesakit menjalani kuarantin di rumah; 468 ditempatkan di PKRC; 533 dimasukkan ke hospital; dan 43 pesakit dirawat di unit rawatan rapi (ICU), termasuk 35 daripadanya yang memerlukan alat bantuan pernafasan.

Pulau Pinang pula mencatat 344 jangkitan baharu berbanding 291 semalam, naik dua hari berturut-turut menjadikan kumulatif kes di negeri itu sebanyak 154,303 kes dengan 149,294 pesakit telah sembuh dan 1,659 pesakit meninggal dunia.

Bagi negeri-negeri lain pula, Negeri Sembilan mencatat 230 kes berbanding 219 semalam; diikuti Putrajaya (37 kes baharu, 35 semalam); dan Labuan (26 kes baharu, enam kes semalam).

Selangor kekal merekodkan jangkitan harian tertinggi hari ini walaupun kes menurun daripada 1,719 kes semalam kepada 1,347 kes.

Sementara itu, Ketua Pengarah Kesihatan Tan Sri Dr Noor Hisham Abdullah berkata daripada 4,896 kes harian yang dilaporkan hari ini 79 kes atau 1.6 peratus adalah pesakit kategori 3, 4, dan 5; dan 4,817 kes (98.4 peratus) lagi pesakit kategori 1 dan 2.

Menurutnya seramai 490 pesakit Covid-19 kini dirawat di ICU dengan 269 daripadanya memerlukan alat bantuan pernafasan.

Pada masa sama beliau memaklumkan seramai 4,676 pesakit disahkan sembuh hari ini menjadikan kumulatif sebanyak 2,561,230 kes atau 96.5 peratus daripada 2,654,474 kes kumulatif positif.

Katanya, empat kluster baharu dikesan hari ini menjadikan keseluruhannya 5,969 kluster dengan 5,742 telah ditamatkan dan 227 lagi masih aktif.


Kerajaan DAP tak batal sambutan Bon Odori di Pulau Pinang

Walaupun umat Islam dilarang daripada menyertai sambutan Bon Odori, kerajaan DAP tidak akan membatalkan sambutan yang berasal dari Jepun tersebut daripada disambut di Pulau Pinang.

Exco negerinya, Yeoh Soon Hin berkata festival Bon Odori yang dijadual berlangsung di Padang Kota Lama, pada 30 Julai akan diteruskan kerana dalam konteks Pulau Pinang sambutan berkenaan tidak mengandungi elemen pemujaan atau upacara keagamaaan tersebut.

“Sambutan itu akan tetap diteruskan sebagai meraikan hubungan antara negara Jepun dan Malaysia yang terjalin sejak sekian lama.

“Kami melihat sambutan Bon Odori yang dianjurkan di negeri ini memupuk semangat kekeluargaan selain merangsang ekonomi,” katanya dipetik laporan Harian Metro.

Pengerusi Jawatankuasa Pelancongan dan Ekonomi Kreatif itu juga berkata sambutan Bon Odori yang diadakan di Pulau Pinang sebelum Covid-19 mampu menarik lebih 10,000 pengunjung dengan pihaknya menjangka kehadiran semasa peralihan endemik melebihi 5,000 orang.

Terdahulu, Semalam, Menteri Di Jabatan Perdana Menteri (Hal Ehwal Agama) Senator Idris Ahmad mengingatkan umat Islam supaya tidak menyertai sambutan Bon Odori berdasarkan kajian Jabatan Kemajuan Islam Malaysia (Jakim) yang mendapati program itu mempunyai unsur keagamaan.


RON97 naik lagi, RM4.70 seliter

Harga runcit petrol RON97 naik 37 sen seliter kepada RM4.70 seliter manakala harga petrol RON95 dan diesel kekal bagi tempoh 26 Mei hingga 1 Jun.

Kementerian Kewangan (MOF) dalam kenyataan hari ini memaklumkan harga bagi petrol RON95 kekal pada RM2.05 seliter dan diesel pada RM2.15, meskipun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

Harga baharu itu adalah berdasarkan harga runcit mingguan produk petroleum mengikut formula Mekanisme Harga Automatik (APM).

“Kerajaan akan terus memantau trend harga minyak mentah global dan mengambil langkah bersesuaian bagi memastikan kebajikan serta kesejahteraan rakyat terus terpelihara,” katanya.


Angin bukan punca insiden peluncur para maut rempuh pokok

Faktor cuaca dan angin bukanlah punca berlaku insiden seorang para peluncur maut selepas payung terjun dikendalikannya hilang kawalan dan merempuh sebatang pokok di Bukit Batu Pahat, Kuala Kubu Bharu, semalam.

Ketua Polis Daerah Hulu Selangor Superintendan Arsad Kamaruddin berkata insiden itu berlaku dipercayai berpunca daripada masalah teknikal yang belum dapat dikenal pasti sehingga mengakibatkan mangsa tersangkut di atas pokok pada ketinggian 12.19 meter.

“Siasatan awal polis mendapati mangsa membuat terjunan dua kali pada hari sama semasa kejadian dan siasatan lanjut mendapati kejadian itu tiada unsur jenayah. Polis juga telah membuka satu kertas siasatan yang diklasifikasi sebagai mati mengejut,” katanya memetik laporan Bernama hari ini.

Semalam, Mohammad Farhad Khalid, 44, maut selepas mengalami kecederaan ketika melakukan aktiviti luncur udara di Bukit Batu Pahat, Kuala Kubu Bharu.

Jabatan Bomba dan Penyelamat Selangor menerima panggilan kecemasan berhubung kejadian tersebut pada 4.56 petang dan tujuh anggota dari Balai Bomba dan Penyelamat Kuala Kubu Bharu bergegas ke lokasi.

Bomba mengambil masa selama dua jam untuk menurunkan mangsa dari Subang Jaya itu berikutan ketinggian dan lokasi pokok berkenaan.

Beberapa Orang Asli yang berada di lokasi kejadian terlebih dahulu memanjat pokok berkenaan dan mengikat mangsa menggunakan tali payung terjun bagi mengelak lelaki itu terjatuh.

Bagaimanapun, Mohammad Farhad disahkan meninggal dunia di tempat kejadian oleh pasukan perubatan.


Banjir di Mentakab: Mayat dua beranak redah padang bola ditemui

Mayat dua beranak yang hilang selepas dihanyutkan arus ketika menyeberangi padang bola berhampiran Bangunan UMNO di Mentakab, Temerloh pada Selasa ditemukan hari ini.

Musa Ahmad, 53, dan anak lelakinya, Aireel Zikree, 10, ditemukan kira-kira 100 meter dari lokasi kejadian. Berita berkaitan

Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata operasi mencari dan menyelamat dilakukan Pasukan Penyelamat di Air (PPDA) Balai Bomba dan Penyelamat Bukit Angin menggunakan bot.

Menurutnya pencarian meliputi kawasan seluas 500 meter persegi di sekitar padang bola berkenaan.

“Mangsa pertama iaitu lelaki dewasa dijumpai kira-kira jam 10 pagi, sebelum pencarian diteruskan dan menemukan mangsa kedua dengan jarak yang hampir sama dengan mangsa pertama kira-kira jam 11.50 pagi,” katanya dalam kenyataan hari ini.

Ismail berkata, kedua-dua mangsa dilaporkan telah meredah air di kawasan padang bola berdekatan Bangunan UMNO Mentakab.

Katanya, kejadian itu berlaku kira-kira pukul 3.15 petang Selasa lalu, apabila kedua-dua mangsa dihanyutkan arus dan terus hilang.

“Operasi mencari dan menyelamat (SAR) mangsa semalam menggunakan bot aluminium dan dijalankan secara surface searching atau pencarian di kawasan permukaan air di lokasi kejadian dengan radius pencarian seluas 500 meter persegi,” katanya.


Labuan sekali lagi sifar kes baharu Covid-19

Jangkitan baharu Covid-19 yang dilaporkan di seluruh negara dalam tempoh 24 jam sehingga 12 tengah hari tadi turun lagi kepada 19,631 kes, berbanding 19,740 kes yang dilaporkan semalam – penurunan empat hari berturut-turut.

Wilayah Persekutuan Labuan sekali lagi merekodkan sifar jangkitan baharu, selepas kali pertama dua hari lepas, kata Ketua Pengarah Kesihatan Tan Sri Dr Noor Hisham Abdullah dalam kenyataan hari ini sambil menjelaskan kumulatif kes positif kini sebanyak 1,444,270 kes.

Bagaimanapun, mengikut data dikeluarkan Kementerian Kesihatan (KKM), 10 negeri merekodkan peningkatan kes baharu dengan Sabah melonjak daripada 1,728 kes yang dilaporkan semalam kepada 1,103 kes hari ini, diikuti Kuala Lumpur sebanyak 1,765 kes (1,360 semalam) dan Kedah daripada 1,592 kes semalam kepada 1,863 hari ini.

Negeri lain yang merekodkan peningkatan kes berbanding semalam ialah Selangor; Pulau Pinang; Perlis; Pahang; Negeri Sembilan; dan Kelantan.


Pembangkang hentam PKP tapi tak buat apa lagi teruk daripada kerajaan

Penganalisis politik berpandangan pemimpin pembangkang yang menghentam Perintah Kawalan Pergerakan (PKP) 3.0 tanpa membuat sebarang tindakan dan hanya ‘berdiam diri’selepas mengkritik pelaksanaan itu disifatkan lebih teruk daripada kerajaan.

Pensyarah Universiti Kebangsaan Malaysia (UKM) Prof Madya Dr Salawati Mat Basir berkata, apa yang dilaksanakan oleh kerajaan ketika ini sudah cukup baik, dan ia sewajarnya dikuti oleh semua pemimpin dan rakyat Malaysia.

“Kalau kita sayang negara kita pada waktu ini sila beri pandangan yang rasional, kita sama dapat manfaat, kalau kita hentam kerajan dan kita pun tak buat apa-apa kiranya kita lagi teruk daripada kerajan .

“Ia macam inilah penyakit ini bukan benda politik, penyakit ini bukanlah boleh ditipu-tipu jadi pada saya tidak kiralah kita suka atau tidak pada kerajaan ketika ini, kita tengah genting kita nak musnah meletup macam India ke atau kita masih lagi hendak fikir salah orang itu orang ini, dalam hal ini kita kena bertenang dan tengok keadaan,” katanya kepada Agenda Daily.

Beliau mengulas kenyataan Ahli Parlimen DAP Steven Sim yang cuba membangkitkan kemarahan orang ramai dengan mendakwa PKP kali ini disengajakan.

Dakwaannya bahawa PKP 3.0 ‘olok-olok” seolah-oleh sengaja mahu mencetuskan sentimen rakyat agar turut memprotes pelaksanaan itu namun cubaanya itu gagal kerana rakyat rata-ratanya memahami keadaan semasa di mana pandemik Covid-19 sekarang ini semakin ‘menggerunkan’.

Jelasnya, ketika angka Covid-19 mencecah 4,000 lebih kes ketika ini bukan masanya untuk mereka bermain politik.

“Ia bukan masa untuk bermain politik… Ini masa semua orang kena beri kerjasama, kita faham semua orang hendak demokrasi macam mana kita nak adakan pilihan raya kalau asyik sakit berterusan macam ini.

“Jadi bagi saya semua orang kena bekerjasama kerajaan atau pembangkang, semua orang nak demokrasi semua orang nak macam dulu, kalau kita kritik kerajaan untuk bagi idea, saya rasa kerajaan boleh terima, kalau nak kritik nak tunjuk perasaan ketika ini saya rasa tak kenalah, bukan masa sesuai,” katanya lagi.

Tegasnya, ketika semua orang tengah bergelut dengan wabak berkenaan, pemimpin pembangkang seharusnya mengajak kepada rakyat supaya mempertingkatkan tahap disiplin dalam mematuhi prosedur operasi standard (SOP) ketika pelaksanaan PKP ketika ini.

“Pada saya pemimpin pembangkang ini kena matang, boleh tak kita fikir nak bawa negara kita ke depan daripada salahkan orang itu dan ini, kena jadi pembangkang yang bijaksana macam mana kita nak cepatkan kita jauh daripada covid itu lebih baik,” katanya.

Sementara itu, Penganalisis politik Universiti Malaya (UM), Prof Madya Dr Awang Azman Awang Pawi berkata, sekarang ini musuh utama negara ialah Covid-19 dan masalah ekonomi negara, bukan menyalahkan satu antara lain dan mahu berkuasa.

“Pemimpin politik patut ajak rakyat untuk berdisiplin hadapi Covid-19 misalnya Datuk Seri Najib Razak apabila melanggar SOP sanggup mengakui kesalahan dan membayar kompaun. Begitu juga Tun Mahathir bersedia untuk membayar kompaun atas ketidaksengajaan tersebut,” katanya.


Saringan kesihatan nasional kesan penyakit tak berjangkit mulai Julai

Kementerian Kesihatan (KKM) akan melancarkan inisiatif Saringan Kesihatan Nasional bulan Julai ini bagi mengesan kes-kes penyakit yang tidak berjangkit (NCD) dalam negara, kata Menteri Kesihatan Khairy Jamaluddin.

Beliau berkata KKM menyasarkan 1.5 juta orang berumur 40 tahun ke atas yang tidak pernah menjalani saringan kesihatan sebelum ini, diberi pemeriksaan kesihatan percuma, termasuk ujian darah dalam najis (FOCB) untuk kanser kolorektum dan saringan kanser payudara di klinik awam dan swasta.

“Kita kini perlu melihat banyak prosedur perubatan dan pembedahan yang tertunda sejak dua tahun lepas dan salah satunya adalah pemeriksaan kesihatan. Jumlah saringan kesihatan kita sejak dua tahun lepas memang menurun,” katanya lapor Bernama.

Beliau berkata demikian semasa berucap pada perhimpunan Strategic Roundtable on Behavioural Sciences for Better Health, Perhimpunan Kesihatan Sedunia (WHA) Sesi ke-75 di Geneva, Switzerland semalam.

Menurut Tinjauan Kebangsaan Kesihatan dan Morbiditi (NHMS), satu daripada lima orang dewasa atau 3.9 juta orang berumur 18 tahun ke atas di Malaysia menghidap diabetes; manakala tiga daripada 10 atau 6.4 juta orang mempunyai tekanan darah tinggi; dan empat daripada 10 orang atau lapan juta orang mengalami kolesterol tinggi.

Khairy berkata KKM sedang menimbang untuk memperluaskan penggunaan aplikasi MySejahtera untuk NCD, termasuk untuk menetapkan tarikh janji temu pemeriksaan kesihatan.

Beliau yang juga Naib Presiden WHA ke-75 seterusnya menegaskan bahawa sains tingkah laku kini merupakan barisan pertahanan pertama dalam sistem kesihatan Malaysia kerana ia memainkan peranan besar dalam memerangi pandemik Covid-19.

Sehubungan itu Khairy berkata pelaburan dalam unit tingkah laku adalah penting bagi setiap kementerian, pertubuhan atau kerajaan untuk mengumpul data, dan KKM telah menubuhkan unit baharu yang memfokuskan kepada kajian dorongan tingkah laku selain mempunyai Institut Penyelidikan Tingkah Laku Kesihatan (IHBR).

Beliau turut berkongsi pengalaman dan kejayaan Malaysia tentang bagaimana sains tingkah laku menyokong tindak balas negara terhadap COVID-19, sambil menjelaskan bahawa tiga fokus utama memberi kesan terhadap sains tingkah laku, iaitu mempunyai komunikasi yang jelas dan meyakinkan, mengeluarkan arahan yang boleh dilaksanakan, dan membentuk dorongan.

WHA, badan pentadbir utama Pertubuhan Kesihatan Sedunia (WHO), ialah acara tahunan yang menghimpunkan menteri kesihatan, ketua pengarah kesihatan dan pakar dalam bidang itu, untuk mencapai kata sepakat mengenai pelaksanaan dasar, program, WHO, hala tuju, komitmen dan strategi baharu mengenai penjagaan kesihatan.


Sebarang bentuk perhimpunan semasa PRN dilarang hingga 27 Nov: KKM

Parti politik tidak dibenarkan mengadakan sebarang bentuk perhimpunan sepanjang Pilihan Raya Negeri (Melaka) berkuat kuasa esok sehingga 27 November depan.

Pengumuman tersebut dibuat oleh Menteri Kesihatan Khairy Jamaluddin Abu Bakar yang berkata Kementerian Kesihatan melarang sebarang aktiviti berhimpun, ia termasuk majlis seperti pelancaran jentera pilihan raya.

Katanya, larangan itu dibuat bagi mengurangkan risiko penularan jangkitan Covid-19 dan peningkatan kes mendadak.

Selain itu, katanya, larangan berkenaan selari dengan senarai aktiviti tidak dibenarkan (senarai negatif) dalam Pelan Pemulihan Negara prosedur operasi standard (SOP) Fasa Keempat yang terkini.

“Larangan ini berdasarkan peruntukan di bawah subperaturan 10 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) 2021 (P.U.(A) 293/2021) yang dibuat di bawah subseksyen 11(2) Akta Pencegahan dan Pengawalan Penyakit Berjangkit 1988 (Akta 342),” katanya dalam satu kenyataan hari ini.

Jelasnya, sebarang tindakan yang melanggar larangan tersebut atau terdapat pihak yang ingkar boleh dikenakan tindakan mengikut lunas undang-undang sedia ada.

“Sebarang pelanggaran kepada peruntukan ini, individu, penganjur atau organisasi boleh dikenakan tindakan perundangan seperti kompaun atau tindakan pendakwaan di mahkamah, sekiranya disabitkan kesalahan di bawah Akta 342.

“Semua pihak dikehendaki mematuhi peraturan, SOP dan arahan yang telah ditetapkan demi memastikan penularan jangkitan Covid-19 dapat mencegah peningkatan kes dan kejadian kluster,” katanya lagi.

Suruhanjaya Pilihan Raya (SPR) pada 18 Oktober lalu, memutuskan PRN Melaka akan diadakan pada 20 November ini dengan kempen selama 12 hari bermula selepas perisytiharan calon pada 8 November sehingga jam 11.59 malam 19 November.

Untuk rekod, PRN Sabah yang diadakan tahun lalu mengakibatkan penularan Covid-19 secara besar-besaran seluruh negara dan langkah terbaharu ini diambil bagi mengelak insiden sama berulang.


PRK, PRN boleh diadakan selepas darurat tamat, kata pegawai Kit Siang

Mengikut interprestasi Ordinan Darurat (Kuasa-kuasa Perlu) 2021, Pilihan Raya Kecil (PRK) dan Pilihan Raya Negeri (PRN) perlu diadakan 60 hari selepas ordinan itu tamat.

Setiausaha politik Ahli Parlimen Iskandar Puteri, Syahredzan Johan berkata, pada asalnya ordinan itu tidak menyatakan secara khusus tempoh PRK atau PRN perlu diadakan selepas ia ditamatkan.

Tambahnya, jika diperhalusi sekiranya darurat tamat ia bermaksud Dewan Undangan Negeri (DUN) juga terbubar, maka selepas itu dalam tempoh 60 hari pilihan raya perlu diadakan.

“Bagi kekosongan DUN pula, dan juga PRN Negeri, Ordinan Darurat tidak dinyatakan secara khusus bila ia patut diadakan selepas darurat tamat.

“Oleh itu, dalam kes PRN Sarawak, satu interpretasi adalah selepas darurat tamat maka Dewan Undangan Negeri juga terbubar, dan PRN harus diadakan dalam masa 60 hari daripada tarikh berakhirnya darurat,” katanya petik Malaysiakini.

Dia berkata demikian apabila ditanya berkenaan PRN Sarawak dan beberapa PRK yang perlu diadakan selepas tamat tempoh darurat – sama ada ia perlu diadakan 60 hari dari tarikh tamat darurat iaitu 1 Ogos atau tarikh selepas terbubar Dewan Undangan Negeri Sarawak.

Jelasnya, dalam ordinan tersebut di bawah Seksyen 12, sekiranya terdapat kekosongan di kalangan Ahli Parlimen, ia harus diisi 60 hari selepasnya tamat darurat, melainkan berdasarkan Perkara 55 Perlembagaan Persekutuan kekosongan itu tidak perlu diisi, iaitu sekiranya ia berlaku dalam masa dua tahun dari tarikh parlimen terbubar dengan sendiri.

Mengulas lanjut mengenai proses tersebut, Syahredzan yang juga peguam berkata apabila tamatnya darurat, mana-mana pilihan raya mesti diadakan seperti peruntukan-peruntukan sedia ada dalam Perlembagaan Persekutuan.

“Maknanya, kita kembali semula kepada apa yang dinyatakan dalam Perlembagaan dan juga undang-undang,” katanya.

Untuk rekod, DUN Sarawak tamat penggal pada 6 Jun lalu, namun kekal berfungsi selepas itu di bawah Ordinan Darurat hingga 1 Ogos depan.

Manakala, PRK Gerik di Perak, Bugaya dan Batu Sapi di Sabah ditangguhkan susulan pengisytiharan darurat di seluruh negara.

Malaysia ketika ini sedang melalui tempoh Darurat selepas Yang di-Pertuan Agong telah berkenan menggunakan kuasa Baginda berdasarkan Fasal (1) Perkara 150 Perlembagaan Persekutuan untuk menguatkuasakan perintah tersebut.

Baginda yakin bahawa Darurat ini merupakan langkah paling berkesan buat masa ini bagi menghadapi pandemik Covid-19 yang kini mencecah angka yang sangat membimbangkan dalam negara.

Tempoh Darurat ini berkuatkuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.


Hukuman mati ada tapi bukan lagi mandatori, ulang Perdana Menteri

Perdana Menteri Datuk Seri Ismail Sabri Yaakob sekali lagi menegaskan bahawa hukuman mati bukan lagi dijadikan mandatori, sebaliknya mahkamah boleh menggunakan budi bicara untuk mengenakan hukuman pilihan.

Menurutnya mesyuarat Kabinet minggu lalu bersetuju dengan pemansuhan hukuman mati mandatori dan hukuman gantian dikenakan mengikut budi bicara mahkamah.

“Saya ingin tegaskan bahawa hukuman mati tetap ada cuma bukan lagi mandatori untuk memberi pilihan kepada hakim menggunakan budi bicara masing-masing dalam mengenakan hukuman,” katanya hari ini.

Menerusi kenyataan dalam video yang dimuat naik di Facebook beliau hari ini, Ismail Sabri berkata setiap manusia itu perlu diberi peluang kedua untuk hidup.

“Jadi hakim ada dua pilihan. Kalau dia rasakan orang itu memang penjenayah tegar… memang mengedar dadah yang menyebabkan beratus ribu orang mati, dia (penjenayah) dihukum mati… boleh… dia (hakim) dibenar untuk menjatuhkan hukuman mati.

“Tetapi kalau dia rasa dari segi budi bicaranya dia kata nak beri hukuman (penjara) seumur hidup dengan sebat sekali, jadi dia boleh pinda hukuman mandatori itu kepada hukuman yang lebih ringan,” katanya.

Sehubungan itu, beliau berkata kerajaan memberi peluang kepada hakim untuk menggunakan budi bicara dalam menjatuhkan hukuman mati berkenaan.

“Kita mendengar laporan baru ini, dan kita pada dasarnya bersetuju tentang perkara tersebut, cuma ada beberapa pandangan daripada menteri undang-undang kita dan sebagainya supaya lebih diperkemaskan lagi.

“Kita bersetujulah supaya diberikan pilihan… hukuman pilihan. Hukuman mati pun boleh atau kalau dia rasakan perlu hukuman lain, seumur hidup… sebat dan sebagainya… jadi diberikan kepada hakim untuk menggunakan budi bicara,” katanya.


Cabaran dana kurang tapi tidak beri kesan besar kepada PN

Perikatan Nasional (PN) akui isu kekurangan dana susulan pembekuan akuan Bersatu memberi cabaran kepada calon yang mewakili gabungan itu pada pilihan raya negeri (PRN) kali ini.

Namun Bendaharinya, Datuk Seri Dr Ahmad Samsuri Mokhtar berkata perkara itu tidak memberi kesan yang terlalu besar kepada gerak kerja jentera gabungan berkenaan.

“Hari ini (sebagai contoh) habis sahaja pilihan raya, esok (PAS) telah memulakan proses untuk mengumpulkan dana. Jadi, bayangkan dalam masa lima tahun sedikit demi sedikit masing masing telah menyediakan dana yang mencukupi untuk membuat kerja asas di peringkat DUN.

“Memanglah tekanan yang dibuat kerajaan di peringkat Pusat terhadap akaun Bersatu memberi kesan (kepada gerak kerja calon PN) kerana ia dibuat sebelum pilihan raya.

“Namun, jentera (PN tetap) dapat bergerak cara sesuai dengan keadaan dana yang sedikit kerana yang penting semangat semua petugas termasuk pengundi muda sangat baik,” katanya ketika ditemui pemberita selepas Ceramah Teguh Pertahan: Kenali Calon PAS Marang Kite di Kampung Padang Mengkuang Pengkalan Berangan di Marang, malam tadi, lapor Sinar Harian.

Beliau yang juga Menteri Besar Terengganu berkata demikian ketika diminta mengulas mengenai kenyataan Ahli Majlis Kerja Tertinggi (MKT) UMNO, Datuk Nur Jazlan Mohamed bahawa masalah kekurangan dana yang dihadapi calon PN pada PRN kali ini adalah kifarah terhadap perbuatan menganiaya UMNO termasuk membekukan akaun parti tersebut.

Mengulas lanjut, Samsuri yang juga Naib Presiden PAS berkata, gerak kerja jentera parti kini berada di landasan betul dan jika momentum itu dikekalkan hasrat untuk memenangi semua kerusi DUN pada kali ini tidak mustahil.

Namun, beliau turut mengingatkan jentera dan penyokong untuk tidak berasa terlalu selesa kerana keputusan muktamad hanya diketahui selepas hari pengundian nanti.

Suruhanjaya Pencegahan Rasuah Malaysia (SPRM) pada April lalu menyita dua akaun bank Bersatu selepas membekukannya pada Januari lepas.

Menerusi satu kenyataan, SPRM memaklumkan tindakan sita itu dibuat pada 11 April lepas setelah pihaknya mengemukakan perintah mengikut Seksyen 50 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA 2001) kepada pihak bank.


Tak undi PN, PAS pun dapat geran tanah, kata MB Kedah

Semua penduduk Kedah yang berhak, boleh memohon mendapatkan geran tanah, tanpa mengira ideologi politik masing-masing, kata Menteri Besar Datuk Seri Muhammad Sanusi Md Nor.

Sehubungan itu, beliau menolak dakwaan bahawa pemberian geran tanah yang dilakukan kerajaan Perikatan Nasional (PN) yang ditadbir PAS sekarang ini bertujuan memancing undi menjelang Pilihan Raya Negeri (PRN) akan datang.

Justeru, beliau tidak membenarkan mana-mana pihak mengeluarkan geran tanah kepada penduduk bertujuan memancing undi menjelang pilihan raya ini.

“Siapa yang ada hak di negeri Kedah ni dia boleh mohon dan dia berhak untuk mendapat geran tanah.

“Yang digula-gulakan dengan pemberian geran untuk memancing undi menjelang pilihan raya kerja seperti itu seperti itu telah saya haramkan.

“Tuan-tuan yang dapat geran hari ni… saya mai (datang) bukan nak kempen. Tuan-tuan tak undi parti saya pun tak apa. Undilah parti tuan-tuan,” katanya dalam satu majlis penyerahan geran tanah kepada penduduk, hari ini.

Muhammad Sanusi yang juga Pengerusi PN Kedah dan Ketua Pengarah Pilihanraya PAS itu berkata geran tanah yang diberikan kerajaan sekarang ini adalah hak rakyat walaupun mereka tidak mengundi PN atau PAS.

“Geran ni hak tuan-tuan walaupun tuan-tuan tak undi (parti) saya. Sungguh… tak ada masalah. Duduklah parti apa pun. Pasal ni (geran) hak tuan-tuan.

“Saya tukang bagi saja. DO (Pegawai Daerah) tukang proses. PTG (Pejabat Tanah dan Galian) tukang proses. Hak-hak kita semua.

“Saya tidak boleh sesekali menggunakan benda-benda ini yang menjadi hak orang untuk buat butter trade. Aku beri geran hang bagi undi. Tak boleh. Tapi kalau nak bagi (undi) alhamdulillah,” katanya lagi.

Menteri Besar turut mengingatkan pegawai kerajaan bahawa hak rakyat perlu ditunaikan dengan penuh tanggungjawab, malah katanya adalah berdosa jika tidak melakukannya dengan ikhlas.

“Sebagai pemimpin atau pegawai-pegawai. hak-hak rakyat ini perlu ditunaikan dengan penuh tanggungjawab. Berdosa dan bersalah pada pandangan saya.

“Jika. Kita bermain tarik tali dengan rakyat atas perkara-perkara yang sebenarnya menjadi hak mereka… contohnya saya meraih sokongan undi dengan mewajibkan tuan-tuan undi saya pasal saya bagi geran tanah… itu dosa,” katanya.


Bersatu kekal sokong Ismail Sabri

Naib Presiden Parti Pribumi Bersatu Malaysia (Bersatu) Datuk Dr Radzi Jidin menegaskan bahawa parti itu tidak membincangkan sebarang isu menarik sokongan terhadap Kerajaan Persekutuan.

Malah, katanya Bersatu tetap memberi sokongan kepada Datuk Seri Ismail Sabri Yaakob walaupun Perdana Menteri (PM) membatalkan pertemuan bersama Perikatan Nasional (PN) pada saat akhir, baru-baru ini.

Pertemuan itu dipercayai bagi membincangkan isu pelantikan wakil Bersatu ke jawatan Timbalan Perdana Menteri (TPM), yang dikatakan dipersetujui Ismail Sabri sebelum mengambil alih pentadbiran negara daripada bekas Perdana Menteri, Tan Sri Muhyiddin Yassin, yang juga Pengerusi PN.

Memetik BH, Radzi berkata pihaknya ketika ini masih belum menerima sebarang makluman mengenai alasan Ismail Sabri bertindak membatalkan pertemuan bersama PN itu.

Katanya, Bersatu juga tidak akan sewenang-wenangnya menarik sokongan terhadap Kerajaan Persekutuan, selain menunggu perbincangan lanjut diadakan bersama Ismail Sabri.

“Kita tak sebut akan ‘simply’ (sewenang-wenangnya) tarik sokongan (terhadap Kerajaan Persekutuan), sebaliknya akan tunggu dan lihat apakah perkara akan disentuh dalam perbincangan itu nanti.

“Apa yang paling penting sekarang untuk kita memberi tumpuan kepada keadaan negara dalam konteks memberi fokus ke atas usaha transformasi pendidikan.

“Ini adalah fokus kita kepada rakyat bagi memastikan masyarakat sentiasa menerima yang terbaik dalam sebarang tempoh kita ada sebagai kerajaan. Pelaksanaan adalah lebih penting (berbanding jawatan Timbalan Perdana Menteri),” katanya.

Beliau berkata demikian selepas menghadiri Kejohanan Olahraga Tahunan Keenam Sekolah Kebangsaan (SK) Putrajaya Presint 17(1) di sini, hari ini.


PN mengharapkan sesuatu dari KJ: Takiyuddin

Perikatan Nasional (PN) akui mengharapkan ‘sesuatu’ daripada bekas Ketua Pemuda UMNO, Khairy Jamaluddin Abu Bakar berkait hala tujunya dalam politik di negara ini.

Setiausaha Agung PAS, Datuk Seri Takiyuddin Hassan berkata seorang pemimpin yang dipecat partinya sudah tentu memerlukan platform untuk meneruskan perjuangannya.

“PN mengharapkan ‘sesuatu’ daripada dia (Khairy) sebab sebagai seorang pimpinan kanan dalam sebuah parti yang besar yang tiba-tiba dipecat daripada parti itu.

“Sudah tentu dia perlukan satu platform yang sesuai untuk masa depan politiknya dan pada masa ini PN adalah paling sesuai,” katanya ketika ditemui selepas majlis Ceramah Perdana Gelombang Kebangkitan Rakyat di Seremban, malam tadi.

Bagaimanapun menurut Tkaiyuddin, Khairy masih belum memberi kata putus sehingga kini meski sudah berlaku pertemuan antara bekas menteri kesihatan itu dengan pimpinan PN sebelum ini.

“Setakat ini dia belum putus lagi di mana dia nak pergi, tapi dia tetap bersama dengan kita (PN). Ada pertemuan Tan Sri Muhyiddin Yassin (Presiden Bersatu) dengan Khairy dan pimpinan kita (PAS) pun ada jumpa.

“Terbaharu dalam bulan ini dah ada perjumpaan dan kita juga difahamkan yang dia (Khairy) akan tetap jadi pengundi di Negeri Sembilan. Itu perkembangan yang baiklah,” katanya.

Khairy sebelum ini dilaporkan berkata akan bertemu dengan Muhyiddin minggu depan dipercayai berkait keputusannya berhubungan tawaran menyertai Bersatu yang dibuat bekas perdana menteri itu sebelum ini.

Muhyiddin menawarkan bekas menteri belia dan sukan itu untuk menyertai Bersatu dengan jawatan sebagai ahli MPT Bersatu namun Khairy maminta diberi masa untuk mempertimbangkan tawaran tersebut.

Untuk rekod, Khairy sebelum ini dipecat UMNO sebelum berlangsung pemilihan parti kerana hasratnya untuk bertanding melawan Presiden, Datuk Seri Ahmad Zahid Hamidi.


Akan diatur pertemuan dengan Dr M, kata Hadi

Pertemuan empat mata dengan Pengerusi parti Pejuang Tun Dr Mahathir Mohamad akan diatur dalam masa terdekat ini, dedah Tan Sri Abdul Hadi Awang.

Presiden PAS itu berkata tidak ada masalah untuk bertemu dengan bekas Perdana Menteri itu bagi membincangkan isu kepentingan ummah, ia susulan laporan media semalam terdapat pertemuan sebelum ini antara Dr Mahathir dengan Presiden Bersatu Tan Sri Muhyiddin Yassin.

“Ya dengan siapa saja kita sedia bekerjasama untuk menyatukan ummah. Pertemuan dengan Mahathir, insya-Allah akan diaturkan,” katanya dipetik laporan Utusan Malaysia di Marang.

Hadi juga berkata PAS sedia bekerjasama dengan mana-mana parti yang “tidak ekstrem dan liberal”.

Terdahulu, media melaporkan Presiden Pejuang Datuk Seri Mukhriz Mahathir berkata Muhyiddin sudah bertemu dengan Dr Mahathir kira-kira dua minggu selepas Pilihan Raya Negeri (PRN) Johor, berhubung kemungkinan kerjasama untuk menghadapi pilihan raya umum ke-15 (PRU-15).

Untuk rekod, Pejuang tewas semua kerusi yang ditandinginya semasa PRN Johor dan calonnya semua hilang deposit, satu keputusan yang teruk diperoleh.

Sementara itu, Perikatan Nasional yang terdiri daripada parti komponen Bersatu, PAS dan Gerakan berjaya memenangi tiga kerusi.

Selain itu, faktor peratusan pengundi dan parti pembangkang yang berpecah-belah antara punca menyumbang kepada kemenangan besar Barisan Nasional (BN) pada PRN Melaka dan Johor lalu.


Miliki wang haram: Kali kedua Syed Saddiq mengaku tidak bersalah

Ahli Parlimen Muar, Syed Saddiq Syed Abdul Rahman yang didakwa atas tuduhan berkaitan pengubahan wang haram sebanyak RM100,000, sekali lagi hari ini, mengaku tidak bersalah.

Pengakuan itu dibuat di hadapan Hakim Mahkamah Sesyen Kuala Lumpur, Suzana Hussin, hari ini, selepas kesnya dipindahkan dari Mahkamah Sesyen Johor Bahru.

Syed Saddiq dituduh memindahkan wang sejumlah RM100,000 daripada akaun Maybank ke dalam akaun Amanah Saham Bumiputera (ASB) miliknya antara 16 Jun dan 19 Jun 2018, yang merupakan hasil aktiviti haram.

Kesalahan itu boleh membawa hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram terbabit.

Bulan lalu, pihak pendakwaan memberitahu Mahkamah Sesyen Johor Bahru bahawa mereka mahu memindahkan kes pengubahan wang haram itu memandangkan bakal saksinya adalah individu sama dengan kes pecah amanah yang turut dihadapi oleh Syed Saddiq.

Sebelum ini, Syed Saddiq juga menghadapi empat tuduhan berkaitan pecah amanah, salah guna wang sumbangan dan pengubahan wang haram ke Mahkamah Tinggi yang akan didengar pada 25 November depan.

Bagi pertuduhan pertama, Syed Saddiq didakwa sebagai Ketua Armada Bersatu yang diamanahkan penguasaan ke atas dana Armada, melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.

Dia dituduh melakukan kesalahan itu di CIMB Bank Berhad, Menara CIMB KL Sentral, Jalan Stesen Sentral 2, di sini, pada 6 Mac 2020, mengikut Seksyen 405 Kanun Keseksaan dan sabit kesalahan boleh dipenjara maksimum 10 tahun dengan sebatan serta boleh dikenakan denda.

Dia juga menghadapi pertuduhan menyalahgunakan harta iaitu wang sumbangan untuk kempen Pilihan Raya Umum ke-14 (PRU-14) sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.

Perbuatan itu didakwa dilakukan di Maybank Islamic Berhad, Taman Pandan Jaya, di sini, antara 8 April hingga 21 April 2018, mengikut Seksyen 403 Kanun Keseksaan yang sabit kesalahan boleh dipenjara sehingga lima tahun dengan sebatan dan boleh didenda.

Pada 5 Ogos lalu, di Mahkamah Sesyen Johor Bahru, Syed Saddiq didakwa atas dua pertuduhan membabitkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke dalam akaun Amanah Saham Bumiputera (ASB) miliknya, yang juga hasil daripada aktiviti haram.

Dia didakwa melakukan kesalahan itu di sebuah bank di Jalan Persisiran Perling, Taman Perling Johor Bahru, pada 16 Jun dan 19 Jun 2018.

Pertuduhan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613), yang sabit kesalahan boleh dipenjara maksimum 15 tahun dan denda tidak kurang lima kali ganda jumlah atau hasil daripada aktiviti haram.


Pengurus anak syarikat TNB tak mengaku kemuka tuntutan palsu RM1,855

Seorang pengurus sebuah anak syarikat Tenaga Nasional Berhad (TNB) didakwa di Mahkamah Sesyen Kuala Lumpur hari ini atas pertuduhan mengemukakan tuntutan elaun lojing dan saraan palsu berjumlah RM1,855, dua tahun lepas.

Norhayati Hamzah, 50, mengaku tidak bersalah atas pertuduhan utama dan pilihan yang dibacakan ke atasnya di hadapan Hakim Rozina Ayob, lapor Bernama.

Mengikut pertuduhan utama, Norhayati sebagai pengurus di TNB Power Generation Sdn Bhd didakwa telah menggunakan empat dokumen yang mengandungi tuntutan elaun lojing dan saraan palsu bertarikh antara 22 Disember 2019 dan 5 Februari 2020 berjumlah keseluruhan RM1,855 dengan niat untuk memperdayakan Pengurus Jabatan Audit dan Pematuhan di syarikat tersebut, Mohd Kamal Zulkawi.

Dokumen dengan butir matan palsu itu digunakan Norhayati untuk mengelirukan Mohd Kamal sedangkan tertuduh tahu sebenarnya perjalanan dan lojing tersebut tidak dibuat.

Kesalahan itu dilakukan di pejabat TNB Power Generation Sdn Bhd di Bangunan Penjanaan, Jalan Bangsar di sini antara 17 Januari dan 26 Februari 2020.

Pendakwaan dikemukakan mengikut Seksyen 18 Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(2) akta sama yang membawa hukuman penjara maksimum 20 tahun dan didenda tidak kurang daripada lima kali ganda jumlah atau nilai butir matan yang palsu atau RM10,000 mengikut mana-mana yang lebih tinggi, jika disabit kesalahan.

Wanita itu juga didakwa atas pertuduhan pilihan menggunakan empat dokumen tulen mengandungi tuntutan elaun lojing dan saraan sama yang tertuduh tahu ia mengandungi butiran palsu di tempat dan masa sama mengikut Seksyen 471 Kanun Keseksaan dan boleh dihukum di bawah Seksyen 465 kanun sama yang membawa hukuman penjara maksimum dua tahun atau denda atau kedua-duanya, jika sabit kesalahan.

Terdahulu, Timbalan Pendakwa Raya daripada Suruhanjaya Pencegahan Rasuah Malaysia (SPRM) Fadhli Ab Wahab menawarkan jaminan RM10,000 dengan seorang penjamin serta dua syarat tambahan pasport tertuduh diserahkan kepada mahkamah dan melaporkan diri ke pejabat SPRM berdekatan.

Peguam K Komagan yang mewakili Norhayati memohon jaminan rendah dalam lingkungan RM3,000 hingga RM5,000 atas alasan anak guamnya masih bekerja dengan TNB Power Generation Sdn Bhd dan tidak mempunyai sebarang isu tatatertib dengan syarikat tersebut.

Mahkamah membenarkan tertuduh diikat jamin RM8,000 dengan seorang penjamin berserta dua syarat tambahan seperti yang dimohon pihak pendakwaan selain menetapkan 12 Mei depan untuk sebutan semula kes.


Doakan Malaysia berjaya lawan Covid-19: PM

Perdana Menteri Tan Sri Muhyiddin Yassin hari ini mengajak umat Islam di Malaysia mengambil kesempatan daripada keberkatan saat jemaah haji berwukuf di Padang Arafah untuk memperbanyakkan doa supaya negara mencapai kemenangan melawan pandemik Covid-19.

Memetik hadis riwayat Tirmizi berkaitan doa pada hari Arafah, beliau pada masa sama turut mengajak umat Islam mendoakan rakyat Malaysia diselamatkan daripada sebarang penyakit, bala dan perpecahan di kalangan rakyat.

“Bersempena dengan keberkatan saat-saat wujuf di Arafah, marilah kita bersama-sama memperbanyakkan zikir dan berdoa ke hadrat Allah SWT, agar kita beroleh keredhaan dan keampunan daripadanya, dan negara kita diselamatkan dari wabak Covid-19 dan dari segala bentuk ancaman penyakit, bala atau perpecahan dalam kalangan rakyat,” katanya.

Sementara itu Perdana Menteri akan memberikan ucapan khas sempena Aidiladha yang akan disambut umat Islam Malaysia esok, pada jam 9 malam ini menerusi televisyen.


Sampai sekarang Rafidah meroyan

Amboi, dahsyat sungguh. Sampai sekarang Tan Sri Rafidah meroyan mengenai inisiatif kerajaan yang ingin memperkasakan bahasa kebangsaan.

Kali ini, beliau menghentam tindakan kerajaan berhubung penggunaan bahasa Melayu dalam kalangan penjawat awam, termasuk urusan rasmi di peringkat antarabangsa.

Beliau sifatkan usaha ini sebagai ‘syok sendiri’ dan ‘gila’. Memang tak puas hati betul nampaknya.

Seperti biasa, beliau sebut ‘kejayaan’ beliau semasa zaman menjadi menteri dahulu. Entah apa yang hebatnya sangat pencapaian beliau pun saya tak tahu.

Saya rasa beliaulah sebenarnya yang ‘syok sendiri’.

Kononnya lagi (seperti biasa), seolah-olah penggunaan Bahasa Inggeris itulah faktor utama kejayaan dan kemajuan.

Kita sudah hidup pada tahun 2022; zaman masing-masing bangga menonjolkan bahasa sendiri di peringkat antarabangsa.

Saya rasa beliaulah sebenarnya yang kolot.

Lagipun, saya tidak fikir langkah kerajaan ini akan meminggirkan Bahasa Inggeris seolah-olah pelabur-pelabur asing tidak boleh berkomunikasi dengan pegawai kerajaan dan akhirnya lari.

Sepatutnya agenda pemerkasaan bahasa adalah agenda nasional yang perlu disokong penuh. Jika ada cadangan dan teguran, utarakanlah dengan konstruktif. Bukannya menggelupur tak tentu pasal.

Saya harap agenda ini akan berterusan walaupun Datuk Seri Ismail Sabri Yaakob tidak lagi menjadi Perdana Menteri. Malah, patut dijadikan agenda utama setiap Perdana Menteri yang akan datang.

Aminuddin Yahaya
Pengerusi PEMBELA

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


7,452 kes positif Covid-19 hari ini

Sebanyak 7,452 kes baharu Covid-19 direkodkan sepanjang 24 jam sehingga 12 tengah hari tadi, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, antara negeri mencatatkan kes tertinggi adalah Selangor dengan 2,509 kes diikuti Negeri Sembilan (843 kes) dan Wilayah Persekutuan Kuala Lumpur (678).

Berikut adalah pecahan kes mengikut negeri dan kumulatif:

Selangor – 2,509 (199,968)
Sabah – 259 (63,565)
WPKL – 678 (62,502)
Johor – 412 (60,978)
Sarawak – 651 (50,571)
Pulau Pinang – 370 (30,482)
Kelantan – 312 (29,872)
Negeri Sembilan – 843 (29,416)
Perak – 252 (22,252)
Kedah – 263 (20,327)
Melaka – 206 (13,306)
Pahang – 286 (10,571)
Terengganu – 190 (9,713)
WP Labuan – 205 (4,540)
WP Putrajaya – 12 (1,976)
Perlis – 4 (535)


Tiga rumah terbuka di negeri PN anjuran kerajaan pusat: PMO

Kerajaan Persekutuan hanya terlibat dalam penganjuran majlis Rumah Terbuka Malaysia MADANI Bersama YAB Perdana Menteri 2023 di tiga negeri sahaja iaitu Kedah, Kelantan dan Terengganu, demikian menurut Jabatan Perdana Menteri (PMO).

Menurut kenyataan PMO, penganjuran rumah terbuka di tiga negeri yang diperintah Perikatan Nasional (PN) adalah dibawah kerajaan pusat, sementara penganjuran majlis rumah terbuka di Pulau Pinang, Negeri Sembilan dan Selangor pula dianjurkan oleh kerajaan negeri masing-masing.

“Selaras dengan konsep Malaysia MADANI, penganjuran kali ini adalah dengan kerjasama strategik kerajaan negeri selain kementerian peneraju yang turut dilantik bagi membantu pelaksanaan majlis,” menurut kenyataan itu dilapor Bernama.

Menurut JPM, Rumah Terbuka Malaysia MADANI Bersama YAB Perdana Menteri 2023 itu memberi ruang dan peluang kepada Perdana Menteri dan anggota Jemaah Menteri menyantuni rakyat yang sebelum ini tidak pernah berpeluang meraikan sambutan Aidilfitri bersama pemimpin negara kerana kesukaran untuk berkunjung ke Seri Perdana.

JPM berkata rumah terbuka di tiga negeri anjuran kerajaan Persekutuan menyasarkan jumlah keseluruhan pengunjung sekitar 55,000 orang.

“Hanya di Kedah berstatus nasional iaitu 25,000 orang pengunjung manakala di Kelantan dan Terengganu masing-masing disasarkan 15,000 orang pengunjung,” katanya.

Menurut JPM, jumlah penganjuran di Seri Perdana sebelum ini boleh mencecah sehingga 100,000 pengunjung.

JPM berkata penganjuran rumah terbuka itu membolehkan perbelanjaan dilakukan secara berkesan melalui penganjuran secara bersasar, perkongsian sumber, tenaga kerja dan kemahiran melalui kerjasama strategik kerajaan Persekutuan dan kerajaan negeri serta majlis yang turut diadakan secara bersekali.

“Kaedah penganjuran bersama ini juga diyakini dapat mengukuhkan hubungan antara kerajaan pusat dan kerajaan negeri,” menurut JPM.

Orang ramai dijemput hadir ke Majlis Rumah Terbuka Malaysia MADANI Bersama YAB Perdana Menteri yang bermula di Kedah esok (29 April 2023/Sabtu), bertempat di Hotel Raia, mulai 10 pagi hingga 2 petang.


Bekas pengarah SPRM dianiaya semasa siasatan 1MDB puji ketegasan Ketua Hakim

Seorang bekas pengarah Suruhanjaya Pencegahan Rasuah Malaysia (SPRM) memuji ketegasan Ketua Hakim Negara Tun Tengku Maimun Tuan Mat semasa mengekalkan sabitan hukuman penjara terhadap Datuk Seri Najib Razak.

Bekas pengarah Bahagian Operasi Khas (BOK), Datuk Bahri Mohammad Zin menyifatkan keputusan  Mahkamah Persekutuan terhadap Najib semalam membuktikan sistem kehakiman negara telus walaupun timbul tanggapan umum kerajaan UMNO-Barisan Nasional (BN) cuba melindungi pesalah jenayah.

“Kerajaan kita diketuai pemimpin daripada BN yang berjaya menutup terus tanggapan kononnya ada campur tangan kerajaan dalam kes itu, sekali gus melambangkan sistem kehakiman kita benar-benar bebas walaupun membabitkan kes berprofil tinggi dan sensitif seperti ini.

“Saya menyambut baik ketegasan Ketua Hakim Negara, Tun Tengku Maimun Tuan Mat dalam mengekalkan sabitan terhadap kes SRC,” katanya dipetik laporan BH.

Bahri memainkan peranan utama sebelum ini dalam siasatan kes SRC International Sdn Bhd pada 2015 sebelum ditukarkan ke Jabatan Perdana Menteri (JPM).

Beliau yang memegang jawatan Pengarah BOK Khas sejak 16 Jun 2014 bersara awal berkuat kuasa 30 Disember 2016 berikutan keengganan bekas Peguam Negara, Tan Sri Mohamed Apandi Ali untuk mengeluarkan izin mendakwa ke atas sasaran kes berkenaan.

Bagaimanapun, Bahri kembali kepada SPRM pada Mei 2018 bagi membantu menyambung semula penyiasatan kertas siasatan kes SRC sehingga membawa kepada pendakwaan Najib di mahkamah.

Pada masa sama, mengimbau kembali pengalaman siasatan kes SRC itu, Bahri berkata, paling tidak boleh dilupakannya apabila pasukannya difitnah, diugut dan ditawarkan habuan bagi menghentikan tugasan mereka.

“Paling tidak boleh saya lupakan ialah apabila Timbalan Pendakwa Raya SPRM dan beberapa pegawai BOK ditahan sebelum difitnah.

“Saya pernah berasa ‘keseorangan’ ketika anak buah saya dianiaya dan saya sendiri ditukarkan ke JPM ketika itu,” katanya.

Semalam, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang bersalah menyeleweng dana RM42 juta milik SRC.

Susulan itu, Ahli Parlimen Pekan itu dibawa ke Penjara Kajang, petang semalam, bagi menjalani hukuman terbabit.


PRN Terengganu: 66 kawasan panas dikenal pasti, empat kategori baharu

Polis mengenal pasti 66 kawasan panas di negeri ini termasuk empat lokasi dalam kategori satu iaitu kawasan berisiko berlaku pertengkaran fizikal antara penyokong parti sepanjang tempoh Pilihan Raya Negeri (PRN) nanti.

Ketua Polis Terengganu Datuk Mazli Mazlan berkata selebihnya adalah dalam kategori dua iaitu kawasan dengan risiko pertengkaran mulut dengan penggunaan perkataan berbaur serangan dan kategori tiga membabitkan risiko perbalahan mulut tetapi tidak memalukan lawan, menurut laporan Bernama.

“Bagaimanapun, penilaian dari semasa ke semasa akan terus dijalankan dan angka ini mungkin akan bertambah atau berkurang,” katanya ketika dihubungi Bernama hari ini.

Sebelum ini, bekas Ketua Polis Negara Tan Sri Acryl Sani Abdullah Sani pada Jun dilaporkan berkata Polis Diraja Malaysia (PDRM) telah mengenal pasti 190 lokasi yang dikategorikan sebagai kawasan panas di enam negeri terlibat PRN kali ini.

Mengenai penugasan anggota, Mazli berkata Ibu Pejabat Polis Kontinjen (IPK) negeri telah membuat permohonan bantuan sumber manusia iaitu dari ibu pejabat PDRM di Bukit Aman dan IPK negeri lain yang tidak terlibat dengan PRN.

“Buat masa ini dianggarkan Terengganu memerlukan kekuatan anggota seramai 4,400 pegawai dan anggota untuk penugasan di seluruh negeri pada PRN ini.

“Ketika ini Terengganu ada lebih kurang 3,200 anggota, jadi kita perlukan penambahan kekuatan dari Bukit Aman dan IPK lain untuk bantu lancarkan PRN kali ini serta jamin keselamatan proses pilihan raya,” katanya.

Mazli turut mengingatkan untuk sebarang perhimpunan sepanjang tempoh PRN ini, pihak penganjur perlu membuat permohonan permit sekurang-kurangnya seminggu awal sebelum tarikh perhimpunan diadakan.

“Buat permohonan permit lebih awal, lagi awal lagi bagus sebab kita tidak mahu ada pertembungan lokasi atau tarikh perhimpunan antara parti terlibat. Permohonan boleh dibuat terus kepada Ketua Polis Daerah di kawasan Dewan Undangan Negeri (DUN) masing-masing.

“Diingatkan juga kepada semua pihak pada sepanjang tempoh PRN ini baik sebelum penamaan calon mahupun sewaktu berkempen agar tidak menyentuh sebarang isu sensitif terutama melibatkan 3R (bangsa, agama dan raja). Sila patuhi Akta Kesalahan Pilihan Raya dan Akta Perhimpunan Aman,” katanya.

Semalam, Suruhanjaya Pilihan Raya mengumumkan Terengganu, Kelantan, Kedah, Selangor, Pulau Pinang dan Negeri Sembilan akan menjalankan PRN secara serentak pada 12 Ogos ini, manakala penamaan calon ditetapkan pada 29 Julai dan pengundian awal pada 8 Ogos.


DAP cela PKR maki, beginikah cara berkawan? Sindir PAS kepada UMNO

Setiausaha Perhubungan PAS Selangor Roslan Shahir Datuk Mohd Sahir mempersoalkan tindakan DAP dan PKR yang menghina UMNO setelah parti keramat Melayu itu menganggap mereka lebih setia dalam berkawan.

Namun, pada masa sama Roslan turut menasihatkan ahli UMNO supaya menerima sahaja penghinaan itu, kerana hal itulah yang mereka peroleh dalam kemenangan mendapatkan kuasa pemerintahan negara.

Beliau berkata demikian ketika mengulas penghinaan pemimpin DAP dan PKR – Timbalan Ketua Menteri Pulau Pinang P Ramasamy dan Ahli Parlimen PKR Pasir Gudang, Hassan Karim, kelmarin dan semalam.

Menurut Roslan lagi, pada satu peringkat, UMNO yang cuma mempunyai 26 kerusi Parlimen telah diberi jawatan kedua tertinggi negara apabila Datuk Seri Ahmad Zahid Hamidi diangkat menjadi Timbalan Perdana Menteri kerana membantu PH, khususnya Datuk Seri Anwar Ibrahim, menjadi Perdana Menteri (PM).

Katanya PH juga sebenarnya tertekan kerana tanpa menunggang UMNO mereka tidak mungkin menjadi kerajaan dan Anwar sebagai PM, menjadikan gabungan itu satu situasi menang-menang antara kedua-dua gabungan itu.

“Lantas berkahwinlah dua musuh politik yang berbeza ini semata-mata kerana kuasa, sedangkan sepanjang kempen PRU-15 mereka berperang sakan, memaki hamun dan serang-menyerang antara satu dan lain.

“Anwar dan kumpulannya mendakwa BN dan UMNO adalah parti penyamun, kaki sakau, ketua perompak sambil mendendangkan di mana-mana sahaja lagu “Hoi hoi ya hoi kami semua penyamun”

“Zahid dan kumpulannya pula mendakwa Anwar dan PH “kaki kencing” menipu rakyat selama 22 bulan memerintah. DAP didakwa ekstrem dan rasis,” katanya dalam satu kenyataan.

Bagaimanapun, Roslan berkata selesai sahaja PRU-15 PH dan UMNO berpelukan kerana tanpa berbuat demikian mereka tidak akan memperoleh kuasa, sementara ahli dan penyokong serta pengundi garu kepala sambil ternganga, ketika ketua-ketua parti itu membahagi-bahagikan kuasa.

“Tak mengapalah segalanya telah berlaku. Namun rupanya rumah siap pahat masih berbunyi. Bukan sahaja ahli dan akar umbi sahaja malah sesama pimpinan pun rupanya rimas dan sukar menerima perkahwinan ini.

“Rupanya api ketidakpuasan hati terhadap Zahid dan UMNO panas membara. Itu DAP. Ini PKR pula. Ahli Parlimen PKR Pasir Gudang Hassan Abd Karim pula melahirkan ketidakpuasan hati beliau dan menyifatkan BN dan UMNO adalah daripada kelompok kes jenayah rasuah dan pecah amanah,” kata Roslan lagi.

Menurutnya dakwaan PKR bahawa BN dan UMNO adalah virus yang sedang menjangkiti Anwar serta PH selain dianggap sebagai racun toksik yang mampu membunuh adalah satu penghinaan yang dahsyat.

“PKR dakwa BN UMNO adalah virus yang sedang menjangkiti PM10 dan PH serta PKR. BN Umno dianggap racun toksid yang mampu membunuh PH dan PKR. Begitu sekali hinanya BN UMNO di mata orang-orang PKR.

“DAP cela PKR maki, beginikah caranya berkawan? Hakikatnya UMNO yang memberi talian hayat pada PH tetapi UMNO pula dianggap virus yang boleh membunuh.

“Saya tidak tahu apakah ahli-ahli akar umbi UMNO yang bertungkus-lumus mempertahankan parti mereka boleh berdiam diri menerima asakkan bertalu-talu dari DAP dan PKR ini khasnya terhadap pemimpin dan parti mereka.

“Zahid mungkin sudah selesa dengan jawatan TPM dan tidak mahu ambil pusing atau membesarkan pergeseran ini tetapi pimpinan dan ahli-ahli Umno lain bagaimana? Biarkan DAP dan PKR menghina, merendah-rendah maruah dan harga diri Umno?

“Terpulanglah, pastinya pejuang sebenar UMNO yang telah menebus kemerdekaan negara dengan darah dan air mata tidak sesekali akan mengizinkan parti Melayu ini dihina begitu rupa,” katanya.


Menteri, timbalan selesai angkat sumpah jawatan depan Agong

Seramai 30 menteri dan 37 timbalan menteri selesai mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Turut berangkat pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia itu ialah Raja Permaisuri Agong Tunku Hajah Azizah Aminah Maimunah Iskandariah.

Jumaat lalu, Perdana Menteri Datuk Seri Ismail Sabri Yaakob mengumumkan senarai 31 menteri termasuk empat menteri kanan dan 38 timbalan menteri.

Dua daripada mereka tidak dapat hadir untuk mengangkat sumpah jawatan hari ini.

Mereka ialah Tan Sri Noh Omar (Ahli Parlimen Tanjung Karang) yang dilantik sebagai Menteri Pembangunan Usahawan dan Koperasi kerana difahamkan menjadi kontak rapat kepada pesakit Covid-19, dan Datuk Mohamad Alamin (Kimanis) yang dilantik sebagai Timbalan Menteri Pendidikan II, yang disahkan positif Covid-19.

Perdana Menteri, turut tidak dapat berbuat demikian kerana menjalani kuarantin kendiri bermula hari ini setelah disahkan menjadi kontak rapat kepada pesakit Covid-19.

Berlangsung di Balairung Seri mulai jam 2.30 petang, istiadat itu bermula dengan lagu kebangsaan ‘Negaraku’ dimainkan.

Ia kemudian diteruskan dengan lafaz ikrar sumpah jawatan dan taat setia serta majlis menandatangani dokumen rasmi pelantikan yang disaksikan Ketua Hakim Negara Tun Tengku Maimun Tuan Mat dan Ketua Setiausaha Negara Tan Sri Mohd Zuki Ali.

Sementara itu Bernama juga melaporkan istiadat berkenaan diadakan secara berkumpulan dengan barisan menteri dibahagikan kepada lima kumpulan manakala timbalan menteri enam kumpulan.

Kumpulan pertama menteri seramai tujuh orang terdiri daripada empat Menteri Kanan iaitu Datuk Seri Mohamed Azmin Ali, yang dilantik sebagai Menteri Perdagangan Antarabangsa dan Industri (Gombak), Datuk Seri Hishammuddin Tun Hussein – Menteri Pertahanan (Sembrong), Datuk Seri Fadillah Yusof – Menteri Kerja Raya (Petra Jaya) dan Senator Dr Mohd Radzi Jidin – Menteri Pendidikan.

Tiga lagi dalam kumpulan itu ialah Menteri Kewangan Senator Tengku Datuk Seri Zafrul Tengku Aziz, Menteri Pengangkutan Datuk Seri Dr Wee Ka Siong (Ayer Hitam) dan Menteri Sumber Manusia Datuk Seri M. Saravanan (Tapah).

Kumpulan kedua:

Datuk Seri Dr Maximus Johnity Ongkili – Menteri Di Jabatan Perdana Menteri (Hal Ehwal Sabah Dan Sarawak) (Ahli Parlimen Kota Marudu)
Datuk Seri Dr Ronald Kiandee – Menteri Pertanian dan Industri Makanan (Beluran)
Datuk Seri Tuan Ibrahim Tuan Man – Menteri Alam Sekitar dan Air (Kubang Kerian)
Datuk Seri Hamzah Zainudin – Menteri Dalam Negeri (Larut)
Datuk Seri Alexander Nanta Linggi – Menteri Perdagangan Dalam Negeri dan Hal Ehwal Pengguna (Kapit)
Datuk Seri Takiyuddin Hassan – Menteri Tenaga dan Sumber Asli (Kota Bharu)
Datuk Seri Dr Noraini Ahmad – Menteri Pengajian Tinggi (Parit Sulong)

Kumpulan ketiga

Datuk Seri Rina Mohd Harun – Menteri Wanita, Keluarga dan Masyarakat (Titiwangsa)
Tan Sri Annuar Musa – Menteri Komunikasi dan Multimedia (Ketereh)
Datuk Seri Reezal Merican Naina Merican – Menteri Perumahan dan Kerajaan Tempatan (Kepala Batas)
Khairy Jamaluddin – Menteri Kesihatan (Rembau)
Datuk Halimah Mohamed Sadique – Menteri Perpaduan Negara (Kota Tinggi)
Datuk Seri Dr Adham Baba – Menteri Sains, Teknologi dan Inovasi (Tenggara)
Datuk Seri Mustapa Mohamed – Menteri Di Jabatan Perdana Menteri (Ekonomi) (Jeli)

Kumpulan keempat

Datuk Saifuddin Abdullah – Menteri Luar (Indera Mahkota)
Datuk Dr Zuraida Kamaruddin – Menteri Perusahaan Perladangan dan Komoditi (Ampang)
Datuk Dr Abdul Latiff Ahmad – Menteri Di Jabatan Perdana Menteri (Tugas-tugas Khas) (Mersing)
Datuk Seri Dr Wan Junaidi Tuanku Jaafar – Menteri Di Jabatan Perdana Menteri (Undang-undang) (Santubong)
Datuk Seri Nancy Shukri – Menteri Pelancongan, Seni dan Budaya (Batang Sadong)

Kumpulan kelima

Datuk Seri Mahdzir Khalid – Menteri Pembangunan Luar Bandar (Padang Terap)
Datuk Seri Shahidan Kassim – Menteri Wilayah Persekutuan (Arau)
Datuk Seri Faizal Azumu – Menteri Belia dan Sukan (Tambun)
Senator Idris Ahmad – Menteri Di Jabatan Perdana Menteri (Hal Ehwal Agama)

Istiadat kemudian menyaksikan giliran 37 timbalan menteri pula mengangkat sumpah jawatan di hadapan Yang di-Pertuan Agong sebelum diakhiri dengan sesi bergambar barisan menteri dan timbalan menteri dengan Seri Paduka berdua.


79 peratus daripada 191 wanita hamil meninggal tak ambil vaksin Covid-19

Seramai 18,277 wanita hamil di Malaysia dijangkiti Covid-19 sejak Mac 2020 hingga Januari tahun ini, atau 0.64 peratus daripada keseluruhan kes yang dilaporkan bagi tempoh sama.

Ketua Pengarah Kesihatan Tan Sri Dr Noor Hisham Abdullah berkata sebanyak 191 wanita hamil meninggal dunia akibat komplikasi jangkitan Covid-19 dilaporkan berlaku pada 2021.

Bagi 2021, beliau berkata bilangan kes dalam kalangan ibu hamil melonjak pada Julai hingga September tetapi mula menunjukkan tren penurunan pada Oktober 2021 hingga Januari 2022.

“Sejak pandemik Covid-19 bermula pada tahun 2020, sejumlah 191 kes kematian ibu hamil disebabkan oleh komplikasi jangkitan Covid-19, di mana kesemua kematian dilaporkan berlaku pada tahun 2021. Pada tahun 2022, iaitu sehingga 15 Februari 2022; tiada kes kematian ibu hamil yang disebabkan komplikasi jangkitan Covid-19 dilaporkan.

“Bagi tahun 2021, kemuncak bagi kematian ibu hamil akibat komplikasi jangkitan Covid-19 ialah pada bulan Julai (31 kes), Ogos (77 kes), dan September (44 kes). Kes kematian semakin menurun pada bulan Oktober (12 kes), November (tiga kes), dan tiada kes kematian bagi Disember 2021,” katanya dalam kenyataan hari ini.

Dr Noor Hisham berkata analisis data kematian menunjukkan 79 peratus daripada kes kematian itu tidak menerima vaksin Covid-19 manakala sebanyak 83 peratus lagi mempunyai komorbid.

Selain itu, katanya masalah berat badan atau berat badan berlebihan juga merupakan faktor risiko yang kerap dilaporkan.

Menurutnya salah satu faktor utama yang menyumbang kepada penurunan kes kematian ibu hamil akibat komplikasi Covid-19 ialah liputan vaksinasi yang tinggi iaitu sebanyak 94.7 peratus dalam kalangan populasi dewasa berumur 18 tahun ke atas yang telah dicapai pada Oktober 2021.

“Berdasarkan pencapaian kempen Ibunisasi, data sehingga akhir Oktober 2021 menunjukkan sebanyak 94 peratus daripada ibu hamil yang mendaftar di aplikasi MySejahtera untuk mendapatkan vaksin Covid-19 telah menerima sekurang-kurangnya satu dos vaksin dan daripada jumlah tersebut, 91 peratus telah lengkap menerima dua dos vaksin Covid-19,” katanya.

Beliau turut berpesan kepada ibu hamil mengambil beberapa langkah dalam mencegah jangkitan serta komplikasi Covid-19, termasuk:

a. Memandangkan ibu hamil tergolong dalam kumpulan berisiko tinggi untuk mendapat jangkitan Covid-19 yang teruk, langkah-langkah pencegahan amat penting bagi mengelakkan jangkitan Covid-19.

b. KKM menyeru semua wanita dan ibu hamil untuk mendapatkan vaksin Covid-19 termasuklah dos penggalak kerana pengambilan vaksin terbukti mengurangkan risiko komplikasi jika dijangkiti Covid-19. Ibu hamil yang masih belum menerima dos penggalak boleh menghubungi klinik kesihatan terdekat atau klinik swasta yang terpilih bagi mendapatkan janji temu awal.

c. Selain itu, langkah-langkah pencegahan seperti berikut mesti dipatuhi oleh ibu hamil dan ahli keluarga:-

– Kekal berada di rumah kecuali untuk tujuan penting dan perlu sahaja;
– Amalkan norma baharu serta mematuhi standard operating procedure (SOP) dalam mencegah jangkitan Covid-19; Ahli keluarga perlu diingatkan untuk tidak menjadi punca jangkitan kepada ibu hamil dengan mematuhi SOP ketika berada di luar rumah; dan
– Jika terdapat ahli keluarga yang menjalani kuarantin di rumah, pastikan mereka patuh sepenuhnya kepada prosedur kuarantin.

d. Sekiranya telah disahkan positif Covid-19, semua ibu hamil perlu hadir ke Covid-19 Assessment Centre (CAC) untuk menjalani penilaian oleh doktor. Ikut nasihat doktor jika perlu dipantau di fasiliti kesihatan.

e. Sekiranya ibu hamil dibenarkan menjalani kuarantin dirumah, lakukan pemantauan kendiri. Jika gejala semakin merosot, ibu perlu segera ke CAC atau hospital.

f. Jika berlaku kecemasan, boleh hubungi talian 999 atau segera ke hospital berdekatan.


‘Tahniah dan selamat berbulan madu kepada UMNO, DAP, PH’

Sepuluh ahli Parlimen (MP) Barisan Nasional (BN) menandatangani akuan bersumpah (SD) menyokong Pengerusi Perikatan Nasional Tan Sri Muhyiddin Yassin sebagai Perdana menteri, melakukannya dengan sukarela.

Ketua Pemuda Perikatan Nasional Selangor Mohamed Shukri Omar berkata ini kerana 10 MP berkenaan tidak mahu bersekongkol dengan Kluster Mahkamah bagi membentuk kerajaan bersama Pakatan Harapan (PH).

Menurutnya 10 MP BN itu mempertahankan prinsip ‘NO ANWAR, NO DAP’ selain tidak sanggup mengkhianati undi Melayu Islam yang diberikan kepada mereka pada Pilihan Raya Umum Ke-15 (PRU-15) pada 19 November 2022 lalu.

“Nilai moral apakah yang dimaksudkan Najib Razak? Mengadai prinsip itukah nilai moral? Lupakah amanah pengundi yang mengundi BN dalam PRU-15 kerana mahu menolak Anwar, DAP dan PH daripada memerintah?

“Berapa ramai ahli akar umbi UMNO yang kecewa dengan tindakan kepimpinan UMNO yang mengkhianati kepercayaan mereka. Bahkan dalam PRU-15 mereka memberikan undi protes dengan memberi sokongan pada Perikatan Nasional,” katanya dalam satu kenyataan menjawab tuduhan bekas Perdana Menteri itu yang kini merengkok dalam penjara kerana kes penyelewengan RM42 juta.

Mohamed Shukri berkata Presiden PAS yang juga Timbalan Pengerusi Perikatan Nasional Tan Sri Abdul Hadi Awang tidak boleh dipersalahkan atas sikap tamak haloba UMNO dan BN.

“Najib, Zahid Hamidi (Presiden UMNO) dan Kluster Mahkamah ‘ibarat tidak tahu menari dikatakan lantai jongkang-jongket’.

“Perikatan Nasional tidak lupa usaha bersama DAP dan PH ini telah dibuat daripada awal sewaktu menjatuhkan Datuk Seri Ahmad Faizal Azumu sebagai Menteri Besar Perak.

“Namun PAS dan Bersatu berjiwa besar tetap menyokong Saarani Mohamad sebagai Menteri Besar kerana tidak mahu Kerajaan Perak jatuh pada DAP/PH. Akhirnya hari ini sudah membuktikan apa yang diusahakan dulu.

“Tahniah atas penyatuan UMNO, DAP dan PH yang telah lama dirancang, akhirnya berjaya. Moga berbahagia hendaknya. Saat berbulan madu nikmati dengan baik. Jangan sibuk menunding jari, dirisaukan nanti ‘yang dikejar tak dapat, yang dikendong berciciran’,” katanya.


Banglo RM7.8 juta tular di Sik : Pemilik tampil jelaskan

Pemilik sebenar banglo di Sik kononnya milik Menteri Besar Kedah, Datuk Seri Muhammad Sanusi Md Noor bernilai RM7.8 juta hari ini tampil mendedahkan perkara sebenar.

Shabudin Md Noor, 57 yang juga abang kepada Muhammad Sanusi memberitahu nilai sebenar rumah yang dibina di Kampung Batu Lapan itu kira-kira RM1 juta bukan seperti ditularkan di media sosial.

Malah dalam satu klip video yang dimuat naik di TikTok, Shabudin sempat berkata mahu menjual rumah itu jika nilainya mencecah RM7 juta seperti ditularkan.

Menurutnya, rumah itu dibina hasil titik peluhnya sebagai penyelam dasar laut sejak 27 tahun lalu dengan anggaran asal kontraktor RM800,000.

“Saya bina rumah ini dengan hasil titik peluh saya bekerja sebagai penyelam dasar laut di luar negara sejak 27 tahun lalu selepas berhenti berkhidmat sebagai Tentera Laut Diraja Malaysia (TLDM).

“Pada 1996 saya ambil kursus sijil menyelam komersial, selepas itu saya aktif dalam bidang ini sehingga sekarang, kerja saya kebanyakan di luar negara,” katanya ketika ditemui di perkarangan rumahnya di Sik, hari ini, lapor BH.

Menurut anak kedua daripada 13 beradik itu, dia membuat keputusan membina rumah banglo itu susulan keuzuran rumah pusaka milik ibu mentuanya.

Katanya, sebelum ini mereka menetap di Sungai Petani dan pulang menetap di rumah pusaka itu selepas bapa mentuanya meninggal dunia beberapa tahun lalu.

“Jadi saya dan isteri ambil keputusan untuk tinggal bersama ibu di kampung ini…ibu mentua saya bagaimanapun sudah meninggal dunia sebelum Ramadan lalu,” katanya yang mengesahkan banglo di belakang rumah mentua itu dijangka dapat diduduki bulan ini.

Sebelum ini tular di media sosial foto banglo di Sik yang dikatakan milik Menteri Besar Kedah itu yang kemudian dinafikan dan memaklumkan ia sebenarnya milik abangnya yang bekerja sebagai penyelam dasar laut.

Shabudin dalam pada itu berkata, dia sebenarnya tidak tahu pun kediamannya itu tular kerana tidak memiliki akaun media sosial dan dan hanya dimaklumkan mengenainya oleh rakan dan anak-anak.

“Bagi saya rumah ini tidaklah sebesar mana, ada lagi banglo penduduk Sik lebih besar daripada rumah saya. Mungkin sebab saya abang kepada menteri besar, mereka tularkan, ini semua bermotifkan politik,” katanya.

Shabudin ketika ditanya bagaimanapun enggan berkongsi mengenainya gaji diterimanya sebagai penyelam dasar lauat, namun mengesahkan dibayar menggunakan dolar Amerika Syarikat.

“Saya kumpul duit buat rumah ini sikit-sikit, selama bekerja saya turut bantu adik-adik yang masih bersekolah, tapi kakak sulung paling banyak bantu adik-adik.

“Sebenarnya saya tak kisah dengan yang ditularkan di media sosial, cuma keluarga dan anak-anak kurang selesa…kita ini hanya hidup sementara di dunia, tiada apa yang kekal,” katanya.


Jangkitan di tiga negeri naik, tujuh kluster baharu dikesan

Sekurang-kurangnya tiga negeri dan Wilayah Persekutuan mencatat peningkatan kes baharu dalam tempoh 24 jam sehingga 12 tengah hari tadi, dengan Labuan kini diisytihar Zon Merah Covid-19 susulan kes positif yang semakin meningkat di pulau bebas cukai itu.

Berdasarkan statistik dikeluarkan Jabatan Kesihatan Negeri-Negeri hari ini, Pulau Pinang merekodkan 369 kes berbanding, 263 semalam, manakala Putrajaya (69 kes baharu, 43 semalam).

Sehingga semalam, Pulau Pinang merekodkan 3,242 kes aktif, termasuk 2,921 pesakit kini menjalani kuarantin di rumah; 108 ditempatkan di PKRC; 183 dimasukkan ke hospital; dan 30 dirawat di unit rawatan rapi (ICU) dengan enam daripadanya memerlukan alat bantuan pernafasan.

Sejak awal tahun lalu hingga tengah hari tadi negeri itu kini mencatat 152,040 kumulatif kes positif dengan 146,855 pesakit telah sembuh dan 1,645 kematian.

Dari segi kadar kebolehjangkitan pula, Pulau Pinang mencatat Rt 0.99.

Selangor, walaupun jangkitan baharu merekodkan penurunan daripada 1,650 semalam kepada 1,479 kes hari ini, namun kekal tertinggi berbanding negeri-negeri lain.

Sementara itu, tujuh kluster baharu Covid-19 dikesan dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah dalam kenyataan lewat petang ini.

Beliau berkata sehingga hari ini 236 kluster daripada 5,920 yang dikesan sejak awal tahun lalu masih aktif, manakala 5,684 telah ditamatkan.

Menurutnya, dalam tempoh itu juga seramai 6,664 pesakit disahkan sembuh menjadikan kumulatif sebanyak 2,516,693 kes, berbanding 2,614,480 kumulatif kes positif.

“Daripada 5,501 kes harian yang dilaporkan pada hari ini, 78 kes atau 1.4 peratus adalah kategori 3, 4, dan 5; dan 5,423 kes (98.6 peratus) lagi adalah terdiri daripada kategori 1 dan 2,” katanya.

Dr Noor Hisham berkata sehingga hari ini juga seramai 519 pesakit dirawat di ICU dengan 267 memerlukan alat bantuan pernafasan.

Daripada keseluruhan kes hari ini, 210 melibatkan rakyat asing.